title: Kivimetsän Druidi

text: Kesäkuun 6. päivä Kivimetsän Druidi julkisti kotisivuillaan tiedon saksalaisen Century Median kanssa solmitusta, maailmanlaajuisesta levytyssopimuksesta. Shadowheartiksi ristitty esikoisalbumi julkaistiin suomalaiselle yleisölle lokakuun 15. päivä ja lopulle Euroopalle myöhemmin saman kuukauden aikana.


title: Kivimetsän Druidi

text: Marraskuussa Kivimetsän Druidi lähti noin kuukauden kestävälle Finnish Fire Tour -kiertueelle kolmen muun suomalaisen yhtyeen, Korpiklaanin, Battleloren ja Falchionin kanssa.


title: Kivimetsän Druidi

text:
Kivimetsän Druidi ilmoitti elokuussa 2017 Facebook-sivuillaan, että yhtye lopettaa toimintansa. Päätös oli bändin mukaan raskas, ja sitä mietittiin pitkään.
Studioalbumit


title: Kivimetsän Druidi

text: EP:t


title: Kivimetsän Druidi

text: Epäviralliset julkaisut


title: Kivimetsän Druidi

text: "Kristallivuoren Maa"-demoa ei lueta Kivimetsän Druidin viralliseksi julkaisuksi, koska demo äänitettiin Koskisten veljesten kotioloissa. Antti ja Joni olivat myös yhtyeen ainoat jäsenet.


title: Excelsior

text: Excelsior voi viitata useisiin paikkakuntiin tai asioihin.


title: Excelsior

text: Sana on latinaa ja merkitsee ”korkeammalle” tai ”ylemmäs”.


title: Sansibarinleopardi

text: Sansibarinleopardi ("Panthera pardus adersi") on äärimmäisen uhanalainen, mahdollisesti jopa hävinnyt Sansibar-saarella elävä leopardin alalaji. Sen turkissa on pieniä täpliä. 1990-luvulla luultiin useaan otteeseen, että laji olisi kuollut sukupuuttoon. Sansibarin asukkaat kertoivat kuitenkin vuonna 1996 että ne ovat elossa. Viimeisin varmistettu näköhavainto on 1980-luvulta. Sansibarinleopardin häviämisen syinä ovat väestönkasvu ja sitä kautta aiheutunut peltojen laajentuminen. Taantuminen alkoi 1800-luvulla jolloin leopardeja alettiin hävittämään melko järjestäytyneesti niiden tappaessa karjaa ja ihmisiä. Nykyisin saaren asukkaat järjestävät edelleen retkiä Jozanin metsään jossa leopardin uskotaan edelleen elävän. Näillä retkillä ei kuitenkaan ole saatu näköhavaintoa leopardista. Koska varmuutta leopardin selviytymisestä saarella ei ole on kaikki suojelutoimet lopetettu mutta IUCN listaa lajin edelleen äärimmäisen uhanalaiseksi huolimatta lajin todennäköisestä häviämisestä.


title: Profeetta (albumi)

text: Profeetta on Mikko Kuustosen ja Jukka Perkon ensimmäinen yhteinen studioalbumi. Se julkaistiin 24. syyskuuta 2008. Albumin innoittajana toimi samanniminen Kahlil Gibranin teos.


title: Profeetta (albumi)

text: Albumi debytoi Suomen virallisen listan sijalla 27, ja putosi seuraavalla listaviikollaan sijalle 33.


title: Mari Palo

text: Mari Johanna Palo (s. 10. kesäkuuta 1975 Lohtaja) on suomalainen oopperalaulaja, äänialaltaan sopraano.


title: Mari Palo

text: Palo valmistui ylioppilaaksi vuonna 1994. Hän opiskeli laulua Keski-Pohjanmaan konservatoriossa ja vuodesta 1996 Sibelius-Akatemian laulumusiikin osastolla, josta hän valmistui musiikin maisteriksi vuonna 2008. Liedopintoja hän on suorittanut muun muassa Elisabeth Schwarzkopfin ja Ilmo Rannan johdolla.


title: Mari Palo

text: Lappeenrannan laulukilpailussa 1999 Palo sai kolmannen palkinnon ja Yleisradion erikoispalkinnon. Vuonna 2001 hän tuli toiseksi Merikanto-laulukilpailussa. Palo on konsertoinut muun muassa Keski-Pohjanmaan Kamariorkesterin, Radion sinfoniaorkesterin ja Helsingin kaupunginorkesterin kanssa Esa-Pekka Salosen, Juha Kankaan, Leif Segerstamin ja Mikko Franckin johdolla. Suomen lisäksi hän on konsertoinut myös Tanskassa, Ranskassa, Belgiassa, Japanissa, Unkarissa ja Englannissa.


title: Mari Palo

text: Vuodesta 1999 Palo on vieraillut säännöllisesti Suomen Kansallisoopperassa. Hän on esiintynyt myös Norjan kansallisoopperassa, Savonlinnan oopperajuhlilla, Vaasan Oopperassa, Kuopion oopperassa sekä Lahden kaupunginteatterissa.Lähde


title: Spem in alium

text: Spem in alium on renessanssisäveltäjä Thomas Tallisin kuoroteos noin vuodelta 1570. Teos on 40-ääninen motetti; laulajat jaetaan kahdeksaan kuoroon, joista kussakin on viisi laulajaa. Nykyaikana teoksen on tulkinnut muun muassa Tallis Scholars -kuoro.


title: Spem in alium

text: "Spem in aliumin" varhaisin säilynyt käsikirjoitus on vuodelta 1610. Teos ei liity Giovanni Pierluigi da Palestrinan samannimiseen messuun ("Missa Spem in alium").


title: Vadstenagymnasiet

text: Vadstenagymnasiet on kunnallinen lukio Vadstenassa Itä-Götanmaan läänissä Ruotsissa. Koulun rehtori on Kjell Knutsson. Koska Vadstena on tunnettu matkailukaupunki ja sen historia ja kulttuuri saa tuhannet ihmiset vuosittain vierailemaan paikkakunnalla, onkin Vadstenagymnasiet suuntautunut matkailuun. Koulu tekee yhteistyötä Svenska Turistföreningenin (STF) sekä muiden organisaatioiden kanssa.


title: Vadstenagymnasiet

text: Vadstenagymnasietista vieraillaan joka toinen vuosi Liettuan Plungėssa sijaitsevassa lukiossa ja Plungėsta vieraillaan vastaavasti joka toinen vuosi Vadstenagymnasietissa. Lukio on mukana myös Viron Haapsalussa toimivan lukion kanssa "The Väinameri Project" -projektissa. Naantalin lukion kanssa Vadstenagymnasietilla on ollut oppilasvaihtoa monen vuoden ajan.


title: Merikanto-laulukilpailu

text: Merikanto-laulukilpailu on Taidekeskus Salmelassa Mäntyharjulla järjestettävä laulukilpailu. Merikanto-laulukilpailun tavoitteena on lisätä Oskar ja Aarre Merikannon tuontannon tuntemusta ja arvostusta ja samalla löytää nuoria lahjakkaita laulajia ja tarjota heille näkyvyyttä. Kilpailu on tarkoitettu lupaaville, jo esiintymiskypsyyttä omaaville, nuorille laulajille.


title: Merikanto-laulukilpailu

text: Merikanto-laulukilpailuun voivat osallistua kilpailuvuonna 34 vuotta täyttävät tai sitä nuoremmat Suomen kansalaiset. Kilpailu on kolmieräinen: tuomaristo suorittaa keväällä karsinnan lähetetyistä ääninäytteistä ja välierä sekä loppukilpailu järjestetään kesällä Mäntyharjun kirkossa.


title: Merikanto-laulukilpailu

text: Ensimmäisessä laulukilpailussa 2001 sijoittuivat Tommi Hakala, Mari Palo ja Helena Juntunen. Tuomaristoon kuuluivat Heljä Angervo, Taru Valjakka, Esa Ruuttunen, Gustav Djupsjöbacka sekä puheenjohtajana toimi Aarno Cronvall.


title: Merikanto-laulukilpailu

text: Toisessa Merikanto-laulukilpailussa 2005 sijoittuivat Essi Luttinen, Jussi Ziegler ja Ilona Jokinen. Tuomaristoon kuuluivat Monica Groop ja Jorma Hynninen, Gustav Djupsjöbacka ja Aarno Cronvall.


title: Merikanto-laulukilpailu

text: Kolmannessa Merikanto-laulukilpailussa 2009 sijoittuivat Maija Skille, Jussi Merikanto sekä Hedvig Paulig. Tuomaristoon kuuluivat Gabriel Suovanen, Cynthia Makris, Gustav Djupsjöbacka ja Aarno Cronvall.


title: Merikanto-laulukilpailu

text: Merikanto-laulukilpailu järjestetään 4-6 vuoden välein. Seuraava kilpailu käydään kesällä 2015.


title: Merikanto-laulukilpailu

text:
1. Tommi Hakala, baritoni
2. Mari Palo, sopraano
3. Helena Juntunen, sopraano


title: Merikanto-laulukilpailu

text:
1. Essi Luttinen, mezzosopraano
2. Jussi Ziegler, baritoni
3. Ilona Jokinen, sopraano


title: Merikanto-laulukilpailu

text:
1. Maija Skille, mezzosopraano
2. Jussi Merikanto, bassobaritoni
3. Hedvig Paulig, sopraano


title: Tallis Scholars

text: The Tallis Scholars on brittiläinen kuoro, joka tunnetaan varsinkin renessanssin ajan hengellisen musiikin teosten tulkinnoistaan. Ryhmän perusti vuonna 1973 sen johtaja Peter Phillips. Tallis Scholars on esiintynyt eri puolilla maailmaa ja julkaissut lukuisia levytyksiä. Levy-yhtiö Gimell Records perustettiin vuonna 1981 sen toimintaa varten.


title: Tallis Scholars

text: Kuoro on saanut useita palkintoja, ja sen perustaja Phillips on vuodesta 2005 lähtien ollut Ranskan Ordre des Arts et des Lettres’n "Chevalier".


title: Pakko tietää

text: Pakko tietää on tietokilpailuformaatti, jonka kysymykset ovat ilmestyneet vuodesta 2001 alkaen Suomen Kuvalehden palstalla, kolmessa "Pakko tietää" -kirjassa sekä omalla internet-sivullaan. Pakko tietää –palsta on ollut Suomen Kuvalehden suosituimpia palstoja. Kysymykset ovat vuosien kuluessa muuttuneet aiempaa enemmän anekdoottimaiseen suuntaan. Ensimmäisen "Pakko tietää" -kirjan kustansi Otava. Kirjasta otettiin kaksi painosta, yhteensä yli 9600 kappaletta. Seuraavat kaksi kirjaa on julkaissut Pressmen Finland Oy.


title: Pakko tietää

text: Pressmen Finlandin ylläpitämällä Pakkotietaa.fi-sivustolla ilmestyy päivittäin yksi uusi tietokilpailukysymys. Ylläpitäjien tavoitteena on, että kysymykset olisivat niin mielenkiintoisia, että niiden lukijat haluavat tietää oikean vastauksen. Useimmat kysymykset perustuvat useisiin kirjallisiin lähteisiin.


title: Tulitauko

text: Tulitauko tarkoittaa taukoa, jossa sotivat osapuolet lakkaavat taistelutoiminnan ja pidättäytyvät toistensa vastaisesta taistelutoiminnasta määräajaksi esimerkiksi aselevon aikaansaamiseksi. Tulitaukoa käytetään joskus taistelutaukona, jotta esimerkiksi siviilit saadaan evakuoitua taistelualueelta ennen kuin taisteluja jatketaan.


title: Tulitauko

text: Kirjaimellisesti tulitauko tarkoittaa taukoa tuliaseiden käytössä vihollista tai vastustajaa vastaan.


Euroopan unionin tarkkailuoperaatio Georgiassa on siviilitarkkailuoperaatio, jota Euroopan unioni valmistelee 200 tarkkailijan vahvuisella osastolla. Suomi on tukenut operaatiota vuodesta 2008 lähettämällä operaatioalueelle kerrallaan 10-15 vahvuisen tarkkailijaryhmän, jonka ryhmänvanhimpana ja Kuopiossa sijaitsevan Kriisinhallintakeskuksen yhteyshenkilönä toimii Johannes-Mikael Mäki (toukokuusta 2017 alkaen). Tarkkailua johtaa tanskalainen Erik Hoeeg


title: Euroopan unionin tarkkailuoperaatio Georgiassa

text: Operaation virallinen alku tapahtui 1. lokakuuta 2008 Georgian hallituksen pääministeri Lado Gurgenidzen ilmoituksella.. Operaation nykyinen mandaatti ja rahoitus on hyväksytty joulukuuhun 2019 saakka.


text: Euroopan unionin tarkkailuoperaatio on sen Venäjän federaatiolle tarjoama vaihtoehto Euroopan turvallisuus- ja yhteistyöjärjestön alkujana yhdeksän hengen sotilastarkkailuoperaation laajentamiselle sataan sotilastarkkailijaan.


text: Tarkkailuun on viitattu Euroopan unionin siviilitarkkailuoperaationa sen korostamiseksi, että kyseessä ei ole sotilaallinen eikä sotilaiden suorittama sotilastarkkailu, mutta kaikkien siviilitarkkailijoiden ei tarvitse olla lähettävien maiden poliisiviranomaisia tai poliisikoulutettuja. Esimerkiksi Suomi lähettää operaatioon tarkkailijoiksi vain siviilitaustaisia henkilöitä.


title: Sarissa

text: Sarissa tai sarisa () oli 4-7 metriä pitkä keihäs, jota käytettiin antiikin Kreikan ja Makedonian falangeissa. Sarissa oli tehty kovasta saarnipuusta ja se oli joskus jopa yli 6 metriä pitkä, joten sitä piti käsitellä kahdella kädellä. Sarissan kannassa oli pronssinen vastapaino, joka helpotti aseen pitämistä suorassa.


title: Sarissa

text: Sarissan otti käyttöön Makedonian kuningas Filippos II ja sitä käytettiin aina 100-luvulle eaa asti.


title: Sarissa

text: Sarissalla torjuttiin muun muassa hyökkääviä ratsuväkijoukkoja. Suojausmuodostelmassa oli kaksi riviä. Eturivi oli keihäät pystyssä valmiina vastaanottamaan ratsuväen hyökkäys, ja suojaamassa takariviä. Takarivin sotilailla oli sarissa ojossa vihollisia kohti, ja he saattoivat lyödä vastustajansa hevosen selästä turvallisesti eturivin takaa keihään pituuden ansiosta.


title: Jaroslav Bednář

text: Jaroslav Bednář (s. 9. marraskuuta 1976 Praha, Tšekkoslovakia) on tšekkiläinen entinen jääkiekkoilija, pelipaikaltaan oikea laitahyökkääjä. Hän on voittanut urallaan Venäjän-, Tšekin- ja Sveitsin-mestaruuden sekä MM-hopeaa.


title: Jaroslav Bednář

text: Bednář aloitti ammattilaisuransa kaudella 1994–1995 Slavia Prahan joukkueessa, johon hän palasi usean vuoden tauon jälkeen kaudella 2005–2006. Hän on edustanut myös Slavian paikallisvastustajaa Sparta Prahaa.


title: Jaroslav Bednář

text: 2000-luvun vaihteessa Bednář pelasi Suomen SM-liigassa JYP:n ja HIFK:n joukkueissa, ja oli kaudella 2000–2001 sarjan paras maalintekijä. Kauden jälkeen Los Angeles Kings varasi hänet NHL:ään vuoden toisella kierroksella numerolla 56. Seuraavan kolmen kauden aikana hän pelasi 102 NHL-ottelua Kingsin ja Florida Panthersin paidassa.


title: Jaroslav Bednář

text: Ennen paluutaan kotimaahansa Bednář pelasi kauden 2003–2004 loppupuoliskon ja kauden 2004–2005 Venäjällä Avangard Omskissa. Keväällä 2004 Bednář oli voittamassa Omskissa Venäjän superliigan mestaruutta. Kaudet 2005–2009 hän pelasi jälleen Slavia Prahassa. Kaudella 2007–2008 Bednář voitti Tšekin-mestaruuden. Hän teki pudotuspeleissä 10 maalia, eniten koko sarjasta, ja voitti pudotuspelien arvokkaimmalla pelaajalla annettavan Václav Pacina -palkinnon. Seuraavalla kaudella Bednář teki runkosarjassa 68 pistettä ja voitti liigan pistepörssin. Lisäksi hän oli syöttötilaston kärkinimi 41 maalisyötöllään.


title: Jaroslav Bednář

text: Kaudeksi 2009–2010 Bednář siirtyi KHL-liigan Torpedo Nižni Novgorodiin, jossa hän pelasi vain yhden kauden. Seuraavaksi kaudeksi hän siirtyi Sveitsin pääsarjan HC Davosiin. Davosissa Bednář oli voittamassa Sveitsin-mestaruutta. Kesällä 2011 hän jätti Davosin ja teki kahden vuoden sopimuksen HC Luganon kanssa.


title: Jaroslav Bednář

text: Vuonna 2013 Bednář palasi kotimaahansa pelaten pääsarjassa vielä viisi kautta Slavia Prahan ja HK Hradec Kraloven riveissä. Keväällä 2018 Bednář päätti pelaajauransa ja siirtyi Mountfield HK:n urheilujohtajaksi.


title: Jaroslav Bednář

text: Bednářin sisarenpoika Jakub Vrána on yksi ikäluokkansa lahjakkaimmista jääkiekkoilijoista koko maailmassa.


title: Crazy Train

text: "Crazy Train" on Ozzy Osbournen vuonna 1980 ilmestyneen "Blizzard of Ozz" -levyn ensimmäinen single. Kappale on myös Ozzy Osbournen ensimmäinen single soolourallaan. Kappaleen kirjoittivat Ozzy Osbourne, Randy Rhoads ja Bob Daisley. Kappale levytettiin livenä vuonna 1981 ja myöhemmin julkaistiin live-albumille "Tribute". Kappale on myös "Guitar Hero World Tour" -pelissä. Pelissä kappaleen aikana esiintyvät Ozzy Osbourne ja kitaristi Zakk Wylde.


title: Crazy Train

text: "Crazy Train" oli suuri hitti Isossa-Britanniassa ja Yhdysvalloissa. Kappaleen ensimmäistä riffiä ja kitarasooloa arvostettiin. Kappale pääsi sijalle 51. "Rolling Stonen" parhaiden kitarakappaleiden joukkoon ("Rolling Stone's" 100 greatest guitar songs of All Time). Se sijoittui 49. sijalle Isossa-Britanniassa ja sen kitarasoolo nimettiin yhdeksänneksi parhaaksi "Guitar Worldin" 25 miljoonan lukijan mukaan. Kappale sijoittui myös sijalle 9. VH1:n 40. parhaan metallikappaleen joukkoon.


title: Birgitta College

text: Birgitta College on yksityinen lukio Vadstenassa Itä-Götanmaan läänissä Ruotsissa. Koulu aloitti toimintansa lukukaudella 2001–02. Koulua johtaa "ad mandatum-gruppen".


title: Birgitta College

text: Birgitta Collegessa on kolme erikoisohjelmaa:


title: Sankt Persskolan

text: S:t Persskolan on Vadstenan taajamassa Vadstenan kunnassa Itä-Götanmaan läänissä Ruotsissa toimiva peruskoulu, jossa on luokat esikoulusta kolmanteen vuosiluokkaan. Koulun vanhin rakennus on valmistunut 1900-luvun alussa ja siellä sijaitsee muun muassa luokkahuoneita, henkilökunnanhuone, aula, tietokoneluokka, kirjasto sekä lääkärinvastaanotto. Kaikissa koulun rakennuksissa on yhteensä noin 180 oppilasta. Luokkien ensimmäisestä kolmanteen rehtorina toimii Marie-Louise Mattisson. Esikoulun rehtori on Kristina Sandberg.


title: Roslivajärvi

text: Roslivajärvi eli Siestarjoenjärvi () on keinotekoinen järvi Pietariin kuuluvan Siestarjoen kaupungin itäpuolella Venäjällä. Se on syntynyt vuonna 1723 Siestarjoen asetehtaan rakentamisen yhteydessä, kun Siestarjokeen rakennettu pato nosti veden korkeutta lähes 9 metriä. Vuonna 1803 järvi murtautui Suomenlahteen uuden uoman kautta, jolloin jouduttiin rakentamaan vielä toinenkin pato.


title: Roslivajärvi

text: Roslivajärven pinta-ala on noin 12 neliökilometriä ja keskimääräinen syvyys 1,5–2 metriä. Siihen virtaavat Rajajoki ja Mustajoki (). Järven ja Suomenlahden välisellä kannaksella sijaitsee Siestarjoen kaupunki, itä- ja pohjoisrannalla on laajoja suoalueita. Rantavyöhykkeeltä on löydetty neoliittikauden ja varhaisen rautakauden asuinpaikkoja.


title: Roslivajärvi

text: Roslivajärven länsiranta kuului Suomen suuriruhtinaskuntaaan 1812–1864. Siestarjoen ja Seppälän kylän välille syntyi 1900-luvun alussa Roslivan () huvila-asutus, jossa venäläinen bolševikkijohtaja Vladimir Lenin piilotteli heinäkuussa 1917. Leninin isäntänä toiminut Siestarjoen asetehtaan työläinen Nikolai Jemeljanov teki sinä kesänä remonttia ja asui tilapäisesti vajassa, joka oli kunnostettu tähän tarkoitukseen. Lenin vietti vajan ullakolla muutamia päiviä ja siirtyi sitten Roslivajärven syrjäiselle niitylle rakennettuun heinämajaan, josta hän elokuun alussa lähti rajan yli Suomeen. Leninin kanssa majassa piileskeli myös Grigori Zinovjev. Neuvostoaikana Leninin asuma vaja museoitiin ja järven rannalle vuosittain pystytettyä heinämajaa pidettiin ”pyhiinvaelluskohteena” turisteille.


title: UFO-Finland

text: UFO-Finland on suomalainen ufologia-yhdistys, jolla on omaa kustantamotoimintaa. Yhdistyksen mukaan se kerää ufo-havaintoja, tutkii ja levittää tietoutta ufoista. Yhdistyksen itsensä mukaan se tekee tieteellistä työtä.


title: UFO-Finland

text: UFO-Finland on rekisteröity 24. kesäkuuta 1999, kotipaikkana Helsinki.


title: Ruoholahden Sanomat

text: Ruoholahden Sanomat on Helsingin Länsisataman Jätkäsaaressa ja Ruoholahdessa ilmestyvä paikallislehti, joka jaetaan ilmaiseksi kerran kuukaudessa kotitalouksiin Jätkäsaaressa, Ruoholahdessa, Lauttasaaressa, osassa Etu-Töölöä, kantakaupunginniemen länsiosissa sekä Lehti- ja Kuusisaaressa. Lehden painosmäärä on 21 000 kappaletta.


title: Ruoholahden Sanomat

text: Ruoholahden Sanomat on uskonnollisesti ja poliittisesti riippumaton lehti. Lehti noudattaa Julkisen sanan neuvoston linjauksia julkaisupolitiikassaan.


title: Ruoholahden Sanomat

text: Lehden päätoimittaja on Rauno Hietanen. Ruoholahden Sanomia julkaisee riippumaton helsinkiläinen kustannusyhtiö Sanatakomo Oy.


title: Maailman ympäri 80 päivässä (vuoden 2004 elokuva)

text: Maailman ympäri 80 päivässä () on vuonna 2004 valmistunut Frank Coracin ohjaama yhdysvaltalainen seikkailukomediaelokuva. Pääosissa ovat Jackie Chan, Steve Coogan ja Cécile de France. Lisäksi elokuvassa on useita tunnettujen henkilöiden tekemiä cameorooleja. Elokuva ei menestynyt teattereissa odotetusti, vaan jäi tappiolle.


text: Maailman ympäri 80 päivässä perustuu Jules Vernen samannimiseen romaaniin vuodelta 1872. Elokuva sijoittuu 1800-luvun loppupuoliskolle ja kertoo brittitiedemiehen Phileas Foggin (Coogan) yrityksestä matkustaa maailman ympäri 80 päivässä vedonlyönnin seurauksena. Apunaan hänellä on kiinalainen palvelija Passepartout (Chan) ja ranskalaistaiteilijatar Monique La Roche (de France).


text:
Tarina sijoittuu vuoteen 1890 ja alkaa viktoriaanisen aikakauden Britannissa. Kiinalainen Lau Xing ryöstää Buddhaa esittävän jadepatsaan Bank of Englandista palauttaakseen sen takaisin kotikyläänsä Kiinaan. Paetessaan poliiseja Lau Xing törmää brittikeksijä Phileas Foggiin ja ryhtyy tämän palvelijaksi valenimellä Passepartout piiloutuakseen etsijöiltään. Uudistushenkinen Fogg lyö Royal Academy of Sciencen (Royal Society) kokouksessa Lordi Kelvinin kanssa vetoa, että pystyy kiertämään maailman ympäri 80 päivässä. Panoksena on Foggin ura keksijänä ja Lordi Kelvinin asema tiedeministerinä. Passepartout käyttää tilaisuutta hyväkseen ja lähtee Foggin mukaan saadakseen palautettua patsaan mahdollisimman nopeasti Kiinaan. Pariisissa mukaan lyöttäytyy taiteilijan uraa aloitteleva ranskalaiskaunotar Monique La Roche. Kiinassa Foggille kuitenkin selviää Passepartout’n todellinen motiivi, jonka seurauksena hän päättää jatkaa matkaansa yksin. Lisäksi matkaa hankaloittavat Lordi Kelvinin junailema Foggin pidätysmääräys ja jadepatsasta havitteleva kiinalainen naissotapäällikkö kenraali Fang. Matkan aikana Foggin kanssa ystävystyneet Passepartout ja La Roche lopulta auttavat tämän voittamaan vetonsa.
Elokuvassa on useita cameorooleja samaan tapaan kuin vuoden 1956 versiossa. Cameo-rooleissa nähdään tunnettuja henkilöitä kuten Richard Branson, Arnold Schwarzenegger, Rob Schneider, Luke ja Owen Wilson, John Cleese ja Kathy Bates. Elokuva oli Schwarzeneggerin viimeinen rooli, ennen kuin hän piti näyttelemisestä pitkän tauon tultuaan valituksi Kalifornian kuvernööriksi. Cleese näyttelee elokuvassa Scotland Yardin poliisia. Alun perin hänelle suunniteltiin roolia ranskalaisena kuumailmapallolentäjänä, mutta rooli siirrettiin sittemmin Bransonille, joka tunnetaan muun muassa kuumailmapallolennoistaan.


text: Elokuva tehtiin noin 140 miljoonalla dollarilla, johon sisältyy 110 miljoonan dollarin tuotantobudjetti ja 30 miljoonan dollarin markkinointikustannukset. Kuvauskohteita valittaessa päätettiin, että Thaimaassa kuvattaisiin Kiinaan sijoittuvat kohtaukset ja että Berliini kävisi sekä Lontoosta että Pariisista. Coraci vaikuttui Steve Cooganin roolisuorituksesta elokuvassa "24 Hour Party People" ja valitsi tämän Phileas Foggin rooliin. Passepartout’n rooliin valittiin Jackie Chan ja Monique La Rochen rooliin Cécile de France. Chan auttoi ohjaaja Frank Coracia taistelukohtausten suunnittelussa ja näytteli itse niissä.


text: Kuvaukset alkoivat Thaimaassa, jonne rakennettiin Lau Xingin kotikaupunkia Lanzhouta esittävä kiinalainen kylä. Kuvausryhmä viipyi Thaimaassa neljä ja puoli viikkoa, jonka jälkeen se siirtyi Eurooppaan. Yksi tärkeimmistä Berliinissä kuvatuista kohtauksista oli Gendarmenmarktin aukiolla kuvattu loppukohtaus, jossa Fogg, Passepartout ja La Roche laskeutuvat liidokillaan Royal Academy of Sciencen portaille. Liidokkia hallittiin kiskoilla olevan nostokurjen avulla. Tärkeimpien kuvausten päätyttyä ryhmä kuvaajia kävi vielä kahden viikon aikana eri paikoissa, kuten Pariisissa, Itävallassa, Cornwallissa, Hongkongissa, Kalifornian aavikolla ja Kiinan muurilla.


text: Elokuvan ensi-ilta oli Yhdysvalloissa 13. kesäkuuta 2004 ja Suomessa 27. kesäkuuta 2004. Elokuva tuotti teattereissa maailmanlaajuisesti ainoastaan 72 miljoonaa dollaria ja jäi näin tappiolliseksi. Elokuva oli ehdolla kahden Razzie-palkinnon saajaksi kategorioissa huonoin uudelleenfilmatisointi tai jatko-osa ja huonoin sivuosa (Schwarzenegger).


text: Yhdysvaltalainen elokuvakriitikko Roger Ebert antoi elokuvalle kolme tähteä neljästä. Hänen mukaansa elokuva siirtää Steeve Cooganin esittämän Phileas Foggin pois keskiöstä ja tekee Jackie Chanin esittämästä Passepartout’sta elokuvan todellisen sankarin. Hänen mukaansa ohjaaja Frank Coraci hyödyntää kirjan rakennetta välttääkseen tarpeen tarinan todelliselle yhtäjaksoisuudelle, ja siirtää sankarikolmikon aina seuraavaan paikkaan, kun edellisestä loppuu vitsit.


text: "The New York Timesin" kriitikko Stephen Holden antaa elokuvalle arvosanaksi 2,5/5. Hänen mukaansa ohjaaja on muokannut alkuperäistä tarinaa sovittaakseen siihen aasialaista alkuperää olevan Chanin, jonka rooli Passepartout’na antaa elokuvalle suuren osan sen dynaamisuudesta. MTV3:n arvostelussa elokuvaa luonnehditaan koko perheelle soveltuvaksi kesäleffaksi ja saa arvosanakseen neljä tähteä viidestä.


text: Steven D. Greydanuksen mukaan elokuva muistutti Chanin aiempaa elokuvaa "Shanghai Knights", joka sekin sijoittuu viktoriaanisen ajan Lontooseen. Hän kehuu erityisesti Chanin taistelukohtauksia, muttei anna suurta arvoa juonelle, ja suositteleekin elokuvaa Chanin taistelukoreografian faneille.


text: Rotten Tomatoes -internet-sivustolla 31 prosenttia kriitikoista oli antanut elokuvalle positiivisen arvosanan 4,8/10 keskiarvolla 4. kesäkuuta 2013 mennessä. Keräys perustui 127 arvioon. 245 000 käyttäjästä 45 prosenttia oli antanut elokuvalle positiivisen arvosanan 2,7/5 keskiarvolla. Metacritic-sivustolla 33 kriitikkoa oli antanut elokuvalle arvosanan 49/100 ja 37 käyttäjää keskiarvon 6,6/10.


title: Meripuisto

text: Meripuisto on puisto Kemin kaupungin keskustassa, Sauvosaaren kaupunginosassa. Puistoa rajaavat Kauppakatu, Urheilukatu ja Meripuistokatu sekä lännessä Luulajantie, joka erottaa puiston merestä. Luulajantien puolella puistoa reunustavat vanhat makasiinit. Kemin lumilinna on useana vuonna rakennettu aivan puiston tuntumaan.


title: Meripuisto

text: Alue varattiin puistoksi jo L.I. Lindqvistin laatimassa kaupungin ensimmäisessä asemakaavassa vuodelta 1869. Alue säilyi kuitenkin pääosin luonnonvaraisena metsikkönä ja louhikkona vuoteen 1893 asti, jolloin puiston korkeimmalle kohdalle mäen päälle rakennettiin arkkitehti Waldemar Wileniuksen suunnittelema puistopaviljonki. Puistoksi kunnostaminen lienee aloitettu tuolloin. Paviljongin rakentamiseen asti alue oli tunnettu Rantapuistona, paviljongin valmistuttua puistoa alettiin nimittää "Paviljonginpuistoksi". Meripuisto-nimi on myöhemmältä ajalta. Paviljonki toimi pitkään kaupungin virastotalona.


title: Meripuisto

text: Puiston meren puoleisessa osassa sijaitseva museoalue on perustettu 1950-luvun alussa, jolloin Kemin Kotiseutu- ja museoyhdistys siirrätti sinne vanhoja rakennuksia Kemijokivarresta. Yli-Jaakheikin savupirtti on rakennettu vuonna 1797. 1960-luvun lopulla alueelle on siirretty myös vanha tullirakennus Kemin vanhasta sisäsatamasta, läheltä puistoa. Meripuiston jatulintarha on siirretty alueelle Ajoskrunnista.


title: Meripuisto

text: Puistossa on myös sotien jälkeen rakennettu laululava ja kesäteatterin käytössä ollut hiekkakuoppaan rakennettu esiintymispaikka. Meripuiston Kesäteatteri oli toiminnassa neljä kesää. Vuosina 1958 ja 1959 esitettiin Joel Lehtosen "Putkinotko", jonka ohjauksesta vastasivat näytelmässä Juutas Käkriäistä näytellyt Leo Lastumäki ja Aimo Heino. Kemin kaupunginteatterin entinen johtaja Urpo Lauri, joka oli aiemmin dramatisoinut "Putkinotkon", oli kesäteatterin ohjausapuna. Kesällä 1960 esitettiin Matti Tapion ohjaama Hugo Raudseppin "Mikumärdissä on kesä" ja vuonna 1961 Edvin Haapalaisen ohjaama Ilmari Turjan "Särkelä itte", jossa Lastumäki esitti Särkelää.


title: Meripuisto

text: Meripuistoon suunniteltiin 1960–luvulla kaupungin kulttuurikeskusta. Professori Esko Järventauksen muinaistieteelliselle toimikunnalle vuonna 1965 antamassa lausunnossa Meripuiston toivottiin välttyvän lisärakentamiselta.


title: Meripuisto

text:
Sekä puisto että paviljonkirakennus ovat säilyneet. Paviljongissa on toiminut viime vuosina useita eri ravintoloita viimeisimpänä Päivikki Palosaaren Ravintola Hullun Mylly.
Nykyisin ravintolan omistaa Kauko Hyvärinen ja nimi on jälleen Puistopaviljonki.


title: Beatrice

text: Beatrice on alun perin italialainen naisen etunimi, joka johtuu "ilon tuojaa" tai "onnea tuovaa" merkitsevistä sanoista. Nimen on tehnyt suosituksi erityisesti Danten tunnetuimmissa teoksissa esiintyvä Beatrice Portinari, hänen nuorena kuollut rakastettunsa.


title: Beatrice

text: Suomessa nimi Beatrice on vuoden 2009 loppuun mennessä annettu 1 666 naiselle. Beatricen nimipäivä on suomenruotsalaisen kalenterin mukaan 2. joulukuuta.


title: Steve Perry (käsikirjoittaja)

text: Steve Perry (s. 31. elokuuta 1947) on yhdysvaltalainen televisiokäsikirjoittaja, joka aloitti uransa 1980-luvulla. Uransa aikana hän on käsikirjoittanut jaksoja muun muassa Silverhawksiin, The Real Ghost Bustersiin, Gargoylesiin, Batmaniin, Street Fighteriin ja Tosi viileään haamujengiin.


title: Death Club Entertainment

text: Death Club Entertainment on Latexxx Teensin ensimmäinen täyspitkä albumi ja kolmas tuotos joka on levytetty Roomassa, Italiassa vuonna 2008. Levy ilmestyi elokuun 30 päivä.


title: Death Club Entertainment

text: Dope Stars Inc:in laulaja, Victor Love laulaa vierailevana artistina kappaleessa "Long Way To Ruin".


title: Else Lassila

text: Else Lassila on suomalainen lasten- ja nuortenkirjailija. Hänen kirjoihinsa kuuluvat muun muassa "Hyväntuulenlaakso" (WSOY, 1995) ja "Korpin laulu" (WSOY, 1999). Lassila on kirjoittanut myös Kolmiokirjan viihdelukemistoihin.


title: Nosh A Lody

text: Nongotamba Shutsa ”Nosh” A Lody (s. 17. heinäkuuta 1989 Likasi, Kongon dem. tasavalta) on kongolais-suomalainen jalkapalloilija. Hän on pelipaikaltaan keskuspuolustaja tai puolustava keskikenttäpelaaja.


title: Nosh A Lody

text: A Lody aloitti jalkapalloilun SAPAssa ja edusti myöhemmin myös Helsingin Jalkapalloklubia. Hän kuului kaudella 2009 HJK:n Veikkausliiga-joukkueeseen ja sai peliaikaa Liigacupissa, mutta sarjaottelut hän pelasi reservijoukkue Klubi 04:ssä. Liigadebyyttinsä hän teki Jarossa, jota hän edusti kaudet 2010–2011. Kaudeksi 2012 hän siirtyi Myllykosken Palloon.


title: Nosh A Lody

text: A Lody on pelannut Suomen alle 19-vuotiaiden maajoukkueessa. Hänen sukujuurensa ovat Kongossa.


title: Mikko Sumusalo

text: Mikko Sumusalo (s. 12. maaliskuuta 1990 Porvoo) on suomalainen jalkapalloilija. Hän on pelipaikaltaan laitapuolustaja.


title: Mikko Sumusalo

text: Sumusalo aloitti uransa FC Futurassa, josta hän siirtyi 9-vuotiaana HJK:iin. Hän pelasi aluksi seuran juniorijoukkueissa ja myöhemmin reservijoukkue Klubi 04:ssä. Edustusjoukkueeseen Sumusalo pääsi ensimmäisen kerran kaudella 2009. Kaudella 2010 hän pelasi jo 14 liigaottelua.


title: Quintus Mucius Scaevola (vuoden 174 eaa. konsuli)

text: Quintus Mucius Scaevola ("Scaevola" tarkoittaa vasenkätistä) oli roomalainen poliitikko. Hänen isänsä, joka oli myös nimeltään Quintus Mucius Scaevola, toimi preettorina vuonna 215 eaa.


text: Scaevola valittiin preettoriksi vuonna 179 eaa., jolloin hänestä tuli myös Sisilian kuvernööri. Vuonna 174 eaa. hänet valittiin konsuliksi ja 171 eaa. tribuuniksi, jolloin hän palveli lankonsa Publius Licinius Crassuksen alaisena Makedoniassa kolmannen makedonialaissodan aikana.


text: Hänen poikansa oli Quintus Mucius Scaevola Augur, vuoden 117 eaa. konsuli.


title: The Invaluable Darkness

text: The Invaluable Darkness on norjalaisen black metal -yhtye Dimmu Borgirin lokakuussa 2008 julkaistu DVD-paketti, joka sisältää kolme levyä; kaksi konserttimateriaalia sisältävää DVD-levyä sekä studiossa äänitetyn audio-CD-levyn. DVD-levyjen sisältämä materiaali on kuvattu Dimmu Borgirin The Invaluable Darkness -kiertueelta ja yhtyeen esiintymisestä Wacken Open Air -festivaaleilla. Osa materiaalista on kuvattu NRK Studio 19:ssä Oslossa ja myös CD on nauhoitettu siellä.


title: The Invaluable Darkness

text: Sentrum Scene, Oslo, Norja - 6. marraskuuta 2007


title: The Invaluable Darkness

text: Columbiahalle, Berliini, Saksa - 21. lokakuuta 2007


title: The Invaluable Darkness

text: Forum, Lontoo, Iso-Britannia - 28. syyskuu 2007


title: The Invaluable Darkness

text: Wacken Open Air 2007P3 Sessio – NRK Studio 19 Oslo, Norja –2007Musiikkivideot


title: The Invaluable Darkness

text: Gold Awards Oslo


title: The Invaluable Darkness

text: Kuvagalleria


title: The Invaluable Darkness

text: P3 Session @ NRK Studio 19


title: Mucius

text: Mucius oli roomalainen sukunimi eli "nomen gentile". Nimeä kantoivat niin patriisit kuin plebeijitkin.


title: Michael Ball

text: Michael John Ball (s. 2. lokakuuta 1979 Liverpool, Merseyside, Englanti) on englantilainen jalkapalloilija, joka pelaa Englannin mestaruussarjan Leicesterissa. Ballin pelipaikka on vasen laitapuolustaja. Hän on aiemmin edustanut Evertonia, Rangersia, PSV:tä ja Manchester Cityä.


title: Acapulco (albumi)

text: Acapulco on suomalaisen Pospisil-yhtyeen esikoisalbumi. Se julkaistiin 5. maaliskuuta 2008.


title: Javier Garrido

text: Javier Garrido Behobide (s. 15. maaliskuuta 1985 Irún) on espanjalainen jalkapallopuolustaja ja hän pelaa Las Palmasin joukkueessa.


title: Javier Garrido

text:
Hän on aiemmin pelannut Real Sociedadissa kotimaassaan. Hän teki 2. elokuuta 2007 neljän vuoden sopimuksen Manchester Cityn kanssa. Ensimmäisen kerran hän pelasi joukkueessa 11. elokuuta 2007 West Hamia vastaan.
Hän siirtyi Lazioon 2,5 miljoonan euron siirtokorvauksella 30. heinäkuuta 2010 ja solmi vuoteen 2014 asti ulottuvan sopimuksen.
Ensimmäisen maalin Lazion paidassa Garrido teki Coppa Italian ottelussa Albinoleffea vastaan 25. marraskuuta 2010.


title: Javier Garrido

text: Kaudelle 2012-2013 Garrido siirtyi lainasopimuksella Englannin Valioliigassa pelaavaan Norwich Cityyn. 14. toukokuuta 2013 hänen siirtonsa muuttui pysyväksi ja hän kirjoitti seuran kanssa kahden vuoden mittaisen sopimuksen.


title: Javier Garrido

text: 7. elokuuta 2015 Garrido siirtyi ilmaiseksi Las Palmasiin.


title: Javier Garrido

text: Hän voitti Espanjan joukkueessa alle 19-vuotiaiden Euroopan mestaruuden vuonna 2004


title: Shaleum Logan

text: Shaleum Narval Logan (s. 29. tammikuuta 1988, Manchester) on Brentfordissa pelaava englantilainen jalkapalloilija. Hänen entisiä seurojaan ovat Manchester City, Grimsby Town, Scunthorpe United, Stockport County ja Tranmere Rovers.


title: Rakkaus on jättänyt Maan

text: Rakkaus on jättänyt Maan on suomalaisen Soma-yhtyeen kolmas studioalbumi. Se julkaistiin 23. huhtikuuta 2008.


title: Felipe Caicedo

text: Felipe Salvador Caicedo Corozo (s. 5. syyskuuta 1988 Guayaquil, Ecuador) on ecuadorilainen jalkapalloilija. Hän on pelipaikaltaan hyökkääjä.


title: Felipe Caicedo

text: Caicedo on edustanut seuratasolla muun muassa sveitsiläistä FC Baselia, englantilaista Manchester Cityä, venäläistä Lokomotiv Moskovaa ja espanjalaista Espanyolia. Hänen kasvattajaseuransa on Rocafuerte FC.


title: Felipe Caicedo

text: Caicedo on edustanut Ecuadorin maajoukkuetta muun muassa Copa América -turnauksessa. Hän on pelannut 66 maaottelua ja tehnyt niissä 22 maalia.


title: Esikoisteos

text: Esikoisteos on taiteilijan ensimmäinen teos. Yleisimmin termiä käytetään kirjailijan ensimmäisestä kirjasta, mutta termi on laajasti käytössä myös esimerkiksi ohjaajien ja käsikirjoittajien ensimmäisistä teoksista.


title: Natriumsulfaatti

text: Natriumsulfaatti on rikkihapon natriumsuola. Sen kemiallinen kaava on NaSO. Natriumsulfaatin vesiliuos koostuu positiivisesti varautuneista Na ja negatiivisesti varautuneista SO ioneista, ainemäärä suhteissa 2:1.


title: Natriumsulfaatti

text: Vedettömän natriumsulfaatin moolimassa on 142,3 g/mol, sulamispiste 884 °C, tiheys 2,7 g/cm (vesi = 1,0 g/cm) ja CAS-numero 7757-82-6.


title: Natriumsulfaatti

text: Natriumsulfaattia käytetään muun muassa sulfaattiprosessissa sellunkeitossa, pesuaineissa, tekstiileissä ja lasissa. Se on kemiallisesti hyvin stabiili normaaliolosuhteissa. Natriumsulfaatin dekahydraatti NaSO·10HO (CAS 7727-73-3) tunnetaan myös nimellä Glauberin suola ja sal mirabilis.


title: Natriumsulfaatti

text: Kiina on natriumsulfaatin suurin tuottajamaa. Noin kaksi kolmasosaa natriumsulfaatista louhitaan maasta mirabiliittimineraalina. Natriumsulfaattia syntyy myös sivutuotteena joissain kemiallisissa prosesseissa. Sitä syntyy esimerkiksi, kun selluloosasta tehdään viskoosia. Vuosittain natriumsulfaattia tuotetaan ympäri maailmaa noin kuusi miljoonaa tonnia.


title: Natriumsulfaatti

text: Natriumsulfaattia käytetään pyykinpesujauheissa apuaineena estämässä paakkuntumista ja helpottamassa sen kulkemista pakkauksesta lokeroon ja sieltä pesuveteen. Uudentyyppisissä tiivistejauheissa sitä ei enää tarvita. Sellunkeitossa natriumsulfaattia käytetään sulfaattimenetelmässä keittoliuoksessa, joka irrottaa ligniinin puukuiduista. Sitä käytetään myös tekstiiliteollisuudessa ja lasin valmistuksessa. Orgaanisessa kemiassa natriumsulfaattia käytetään myös vedenpoisto- eli kuivausaineena.


title: Natriumsulfaatti

text: Natriumsulfaattia valmisti ensimmäisenä tiettävästi saksalainen apteekkari ja kemisti Johann Rudolph Glauber, joka kuvasi sen valmistusmenetelmän vuonna 1658 teoksessaan "De natura salium". Hän valmisti natriumsulfaattia antamalla rikkihapon vaikuttaa ruokasuolaan, joka koostuu natriumista ja kloorista.


title: Mitätön

text: Mitätön - Esteban von Nachbanin onneton loppu ("Null and Void - The unhappy end of Esteban von Nachban") on Joonas Allosen ohjauksen ja Ville Muurisen kuvauksen lopputyö Turun Taideakatemian elokuvalinjalta vuodelta 2005. Moulin Rougen ja Delicatessenin kaltaisia elokuvia muistuttava Mitätön palkittiin vuonna 2006 Moskovan VGIK-elokuvakoulun elokuvafestivaaleilla nimikkeellä "Best International Film" eli parhaana kansainvälisen kilpasarjan elokuvana.


title: Mitätön

text: Lyhytelokuvan on tuottanut Turun Ammattikorkeakoulun Taideakatemia yhteistyössä Yleisradion Yhteistyötuotantojen kanssa. Elokuvan on käsikirjoittanut Allonen ja TV-resistori -yhtyeen Yrjö Saarinen, joka on myös luonut teoksen musiikin ja äänimaailman. Elokuvan 1930-lukuiseen maailmankuvaan sijoittuva epookkilavastuksen suunnittelusta ja toteutuksesta vastasi muotoilija Antti Korhonen. Mitättömän valoryhmästä vastasi valaisija Panu Tyhtilä ja animaatioista animaattori Olli Laamanen.Mitätön on samaan aikaan sekä kielletystä rakkaudesta että mustanpuhuva onnesta syrjäytyneiden kärsimysnäytelmä, jonka juoni sijoittuu äärimmäisen diktatuurin rappeutuneeseen ympäristöön. Tarinan yhteiskunnassa tuotantoyksiköiksi alistuneiden kansalaisten tehokkuus on yksilön arvon yläpuolella. Eräänä päivänä tarinan päähenkilö, vanha ja erikoista soitinta rakentava Esteban von Nachban todetaan valtiolle mitättömäksi ja määrätään ilmoittautumaan hautausmaalle odottamaan toimenpiteitä. Alkaa hullunkurinen taisto yksilöllisen elämän ja rakkauden puolesta, vaan kuinkas sitten kävikään...


title: P90

text: P90 voi tarkoittaa ainakin seuraavia asioita:


title: Marquetten yliopisto

text: Marquetten yliopisto () on jesuiittojen ylläpitämä yksityinen katolinen yliopisto Milwaukeessa, Wisconsinin osavaltiossa Yhdysvalloissa.


title: Marquetten yliopisto

text: Marquetten perustamisessa oli keskeisessä osassa jesuiittaveli John Martin Henni, Milwaukeen katolisen arkkihiippakunnan ensimmäinen arkkipiispa. Hennin uurastuksen tuloksena Marquette College perustettiin vuonna 1881, mutta hän itse kuoli kaksi päivää lukukauden avajaisten jälkeen. Koulu sai nimensä Wisconsinin alueella 1600-luvulla vaikuttaneen jesuiittalähetyssaarnaajan ja tutkimusmatkailijan Jacques Marquetten mukaan. Vuonna 1907 Marquette College ja yksityinen lääketieteellinen college yhdistyivät Marquetten yliopistoksi.


title: Marquetten yliopisto

text:
Yliopiston 93 eekkerin (noin 38 hehtaarin) laajuinen kampus sijaitsee Milwaukeen keskustan tuntumassa University Hillin kaupunginosassa. Kaupungin pääkatu Milwaukee Avenue jakaa kampuksen kahtia. Sen eteläpuolella sijaitsevat akateemiset rakennukset ja pohjoispuolella muun muassa asuntolat ja toimistot. Kampuksella sijaitsee jesuiittaveljestön Gesu Church, joka ei kuitenkaan kuulu yliopiston alaisuuteen.
Lisäksi kampuksella sijaitsee keskiaikainen Jeanne d’Arcille pyhitetty kappeli St. Joan of Arc Chapel, joka tuotiin alkuperäisestä sijainnistaan Rhônen laaksosta Ranskasta Yhdysvaltoihin 1927. Ensin se sijoitettiin Long Islandille New Yorkiin, mutta lahjoitettiin sitten Marquettelle ja siirrettiin kampukselle vuosina 1964–1966, jolloin se myös sai nykyisen nimensä.


title: Marquetten yliopisto

text: Yliopiston kirjastossa säilytetään muun muassa useita J. R. R. Tolkienin alkuperäiskäsikirjoituksia, jotka hankittiin kokoelmiin vuonna 1957. Ensimmäisen oman rakennuksensa kirjasto sai 1953. Uusi päärakennus valmistui Memorial Libraryn kylkeen vuonna 2003.


title: Tripolis (Thessalia)

text: Tripolis (, ”Kolme kaupunkia”, myös "Tripolis Larisaia", ) oli antiikin aikainen kaupunki Pelasgiotiin alueella Thessaliassa Kreikassa. Se sijaitsi Peneios-joen (nyk. Pineiós) tai sen nykyisin nimellä Asmáki tunnetun sivujoen varrella lähellä Larissan kaupunkia. Roomalaisen historioitsija Liviuksen mukaan Tripoliin asukkaat kutsuivat kaupunkiaan myös nimellä "Skaia" ("Scaea").


title: Nokikanat

text: Nokikanat ("Fulica") on rantakanojen heimoon kuuluva lintusuku.


title: 3. Liga

text: 3. Liga on Saksan jalkapalloilun kolmanneksi korkein sarjataso. Koko liittovaltion laajuinen liiga perustettiin kaudeksi 2008–2009, jolloin se korvasi kolmanneksi korkeimpana sarjana aluesarjoista koostuneen Regionalligan. 3. Liga on korkein Saksan jalkapalloliiton järjestämä sarja – Bundesliigan ja 2. Bundesliigan järjestää erillinen DFL ("Deutsche Fußball Liga"). Tästä syystä liigan nimeksi ei tullut "3. Bundesliiga".


title: 3. Liga

text: Kauden 2007–2008 päätteeksi kaksi joukkuetta Regionalligan kummastakin sarjasta nousi 2. Bundesliigaan ja sijoille 3–10 sijoittuneet siirtyivät 3. Liigaan. Sijan 11 alapuolelle jääneet joukkueet jatkoivat Regionalligassa, sarjaporrasta alempana.


title: 3. Liga

text: Kaudella 2008–2009 liigan 20 joukkuetta pelasivat keskenään kaksinkertaisen sarjan. Kaksi parasta joukkuetta nousivat suoraan 2. Bundesliigaan. Kolmanneksi sijoittunut joukkue pelasi kaksiosaisen karsinnan 2. Bundesliigan kolmmanneksi viimeistä joukkuetta vastaan. Kolme viimeiseksi sijoittunutta joukkuetta putosivat Regionalligaan. Reservijoukkueitten määrä 3. ligassa rajoitettiin neljään. Edustus- ja reservijoukkueet eivät voi pelata samassa sarjassa, eli jos jonkin seuran ykkösjoukkue putoaa 3. Ligaan, jossa sen reservijoukkue pelaa, pudotetaan reservijoukkue sarjaporrasta alemmas.


title: 3. Liga

text: Kaudella 2014–2015 3. Ligassa pelasi kolme putoajajoukkuetta 2. Bundesliigasta.


title: Tästä kaikesta

text: Tästä kaikesta on Juha Tapion vuonna 2001 julkaistu toinen albumi. Levyltä on singlenä julkaistu kappale ”Syksy”.


title: Elavus Maununpoika

text: Elavus Maununpoika () (1253–1268, Alvastran luostari) oli ruotsalaisen Bjälbo-suvun (Folkunga) jäsen. Maununpojan äiti oli Ingrid Ylva ja isä Magnus "Minnisköld" Bengtsson. Elavus oli siis Birger-jaarlin veli. Elavus sai neljä lasta, mutta lasten äidin/äitien nimet eivät ole tiedossa. Hän on tullut tunnetuksi kirjoitettuaan vuonna 1268 latinankielisen kirjeen (alkuperäinen teksti alla).


title: Elavus Maununpoika

text: Ruotsissa Vättern-järven rannalla sijaitseva Vadstena on mahdollisesti saanut nimensä Maununpojan omistamalta Vadstena-nimiseltä tilalta.


title: Suokanat

text: Suokanat ("Amaurornis") on rantakanojen heimoon kuuluva lintusuku.


title: Mitä silmät ei nää

text: Mitä silmät ei nää on Juha Tapion kolmas albumi, joka julkaistiin vuonna 2003. Albumi nousi parhaimmillaan Suomen virallisella albumilistalla seitsemänneksi (35/2003). Levyltä julkaistiin kolme isoa radiohittiä: ensimmäisenä albumin nimikkokappale ”Mitä silmät ei nää”, toisena ”Ukkosta ja ullakolla” ja kolmantena sekä samalla viimeisenä kappale ”Haaveilija”.


title: Jamestownin verilöyly

text: Jamestownin verilöyly (myös Vuoden 1622 intiaaniverilöyly) tapahtui Virginian siirtokunnassa pitkänäperjantaina, 22. maaliskuuta 1622. Arviolta 347 ihmistä, noin kolmasosa Jamestownin englantilaisasukkaista, sai surmansa Powhatan-intiaanien yllätyshyökkäyksissä. Hyökkäyksistä alkoi Powhatansota.


title: Jamestownin verilöyly

text: Jamestown oli ensimmäinen englantilainen asutuspaikka Pohjois-Amerikassa. Siirtokunta perustettiin 1607, ja se oli Virginian siirtokunnan pääkaupunki. Jamestown itse säästyi hyökkäykseltä viime hetken varoituksen ansiosta, mutta useat sen lähistölle, James-joen varrelle perustetuista asutuksista tuhoutuivat. Hyökkääjät tappoivat miehiä, naisia ja lapsia ja polttivat taloja ja viljelyksiä.


title: Jamestownin verilöyly

text: Ensimmäisen, vuosina 1609-1613, käydyn powhatanien ja englantilaisten välisen sodan jälkeen seurasi rauhallisempi aika, kun päällikkö Powhatanin nuorin tytär Pocahontas avioitui John Rolfen kanssa 1614. Vuonna 1618 päällikkö Powhatanin kuoleman jälkeen hänen velipuolensa Opechancanough nousi powhatanien johtajaksi. Opechancanough ei uskonut, että rauhalliset suhteet siirtokuntalaisten kanssa voisivat jatkua. Opechancanough oli hävinnyt taistelun Pamunkey-taistelijoita vastaan ensimmäisen Englannin–Powhatanin sodan lopussa. Tappion jälkeen hän halusi tuhota englantilaissiirtokunnat. Vuonna 1622, kun englantilainen murhasi Opechancanoughin neuvonantajan, tämä päätti aloittaa kampanjan James-joen varrella sijaitsevia englantilaisasumuksia vastaan.


title: Jamestownin verilöyly

text: Siirtokunnan pääkaupunki Jamestown pelastui tuholta, kun intiaanipoika Chanco, jonka tehtäväksi oli annettu surmata työnantajansa Richard Pace, herätti tämän yöllä ja varoitti uhkaavasta vaarasta. Pace siirsi perheensä turvaan ja souti joen poikki varoittamaan muita kaupungin asukkaita.


title: Jamestownin verilöyly

text: Päivän ajan jatkuneiden yllätyshyökkäysten kuluessa useat Jamestownin ulkopuolella sijainneista pienistä asutuksista tuhottiin. Yhteensä noin neljäsataa siirtokuntalaista sai surmansa. Lisäksi intiaanit ottivat orjikseen noin 20 naista.


title: Jamestownin verilöyly

text: Powhatanit lopettivat hyökkäykset ja odottivat siirtokuntalaisten vastaiskua. He eivät uskoneet, että englantilaiset hyväksyisivät tappiot ilman kostoa. Hyökkäykset olivat tuhonneet merkittävän osan kevään kylvöistä ja johtivat joidenkin siirtokuntien hylkäämiseen. Hyökkäykset vahvistivat ihmisten käsitystä intiaaneista villeinä alkuasukkaina sekä siirtokunnissa että Englannissa, mikä teki tyhjäksi Pocahontasin ja muiden tekemää työtä hyvien suhteiden rakentamiseksi.


title: Jamestownin verilöyly

text: Hyökkäyksistä selvinneet siirtokuntalaiset tekivät vastaiskuja powhataneja vastaan ja tuhosivat erityisesti maissiviljelyksiä. Lopulta päällikkö Opechancanough suostui neuvotteluihin. Lopulta rauha saatiin aikaan, mutta kapteeni William Tuckerin ja tohtori John Pottsin johdolla joukko Jamestownin asukkaita myrkytti intiaanien alkoholiannokset rauhanseremoniassa. Noin 200 intiaania sai surmansa myrkytyksen seurauksena, ja lisäksi noin 50 tapettiin. Päällikkö Opechancanough kuitenkin pakeni.


title: Jamestownin verilöyly

text: Virginiasta tuli kruununsiirtomaa vuonna 1624. Tämän myötä Englannin kuninkaalla oli suora määräysvalta alueeseen. Tämä johti siirtokuntalaisten köyhtymiseen ja ansioiden keskittymiseen muutamille kruunun suosikeille. Myös powhatanien etuja huomioitiin jatkuvasti vähemmän, ja siirtokunta laajeni intiaanien asuttamille alueille.


title: Jamestownin verilöyly

text: Seuraava merkittävä yhteenotto powhatanien kanssa tapahtui vuonna 1644, jolloin noin 500 siirtokuntalaista sai surmansa. Siirtokunta oli kuitenkin kasvanut niin suureksi, että lukumäärä vastasi noin 10 % sen asukasmäärästä. Opechancanough saatiin kiinni, ja hänet sijoitettiin vankilaan Jamestowniin, jossa yksi häntä vartioineista siirtokuntalaisista surmasi hänet.


title: Jamestownin verilöyly

text: Opechancanoughin kuolema aloitti powhatanien tuhon, ja lopulta koko heimo joko muutti pois alueelta tai sulautui Jamestownin siirtokuntaan tai siirtyi asumaan johonkin alueelle perustetuista reservaateista.


title: Ohikiitävää

text: Ohikiitävää on Juha Tapion neljäs studioalbumi, joka julkaistiin vuonna 30. maaliskuuta 2005.


title: Ohikiitävää

text: Albumi ylsi Suomen virallisen listan sijalle 11, ja pysyi listalla 21 viikkoa, ja saavutti ilmestymisvuotenaan kultalevyrajan.


title: Luettelo jalkapallon Saksan-mestareista

text: Tämä on luettelo jalkapallon Saksan-mestareista. Mestaruudesta on pelattu vuodesta 1903 lähtien 93 kertaa. Historian aikana ainoastaan 28 joukkuetta on voittanut mestaruuden.


title: Luettelo jalkapallon Saksan-mestareista

text: Ennen Bundesliigan perustamista vuonna 1963 mestaruuden ratkaisivat parhaimmat joukkueet cup-muotoisesti, vuosina 1943–1963 lopputurnaus pelattiin viiden alueellisen Oberliga-mestarin kesken. Koko liittovaltion kattava sarja, Bundesliiga, perustettiin vasta vuonna 1963, mikä on varsin ainutlaatuisen myöhään eurooppalaisessa jalkapallossa.


title: Luettelo jalkapallon Saksan-mestareista

text: Vuoteen 1944 saakka oli käytössä mestaruuspokaali "Viktoria", joka katosi toisessa maailmansodassa. Sittemmin se löytyi vuosikymmeniä myöhemmin itäsaksalaisen pankin tallelokerosta, jonne viimeisenä joukkueen itselleen saaneen Dresdner SC:n kannattaja oli sen vienyt turvaan. Vuodesta 1948 otettiin käyttöön nykyinen mestaruuslautanen ("Meisterschale").


title: Räikät

text: Räikät ("Rallina") on rantakanojen heimoon kuuluva lintusuku.


title: Luhtakanat

text: Luhtakanat ("Rallus") on rantakanojen heimoon kuuluva lintusuku.


title: Rickroll

text: Rickrolling on Internet-ilmiö, jossa ihmiset saatetaan tietämättään katsomaan Rick Astleyn vuonna 1987 julkaistua "Never Gonna Give You Up" -musiikkivideota väittämällä kyseiseen videoon vievän linkin johtavan jollekin muulle sivulle. Videon yhteydessä on usein teksti ”You got Rickroll’d!”. Ilmiön uskotaan alun perin syntyneen Internetin kuvafoorumi 4chanissa. Huhtikuussa 2008 Yhdysvalloissa SurveyUSA:n tekemän kyselyn perusteella vähintään 18 miljoonaa amerikkalaista väitti tulleensa Rickrollatuiksi. Videosivusto YouTube huijasi käyttäjiään aprillipäivänä 2008 tekemällä kaikista etusivunsa videoista Rickrollin. Tämä ilmiö linkitetään usein foorumiviesteihin, mutta foorumin säännöistä riippuen se ei ole aina suotavaa. Rickrollingia voi tehdä myös ilman videota, pelkkä kappaleen musiikki tai sanoituksen esittäminen riittää, kappaletta on myös esitetty livenä odottamattomissa yhteyksissä.


title: Canirallus

text: Canirallus on rantakanojen heimoon kuuluva lintusuku. Siihen kuuluu BirdLife Suomen mukaan vain yksi laji guineanmetsähuitti ("Canirallus oculeus"). Madagaskarinmetsähuitti luokitellaan joskus mukaan sukuun, mutta lajien sierainten rakenteet ovat selvästi erilaiset.


title: Koskikorennot

text: Koskikorennot eli korrit ("Plecoptera") on lähinnä pohjoisen ja eteläisen pallonpuoliskon viileämmillä alueilla esiintyvä hyönteislahko. Maailmanlaajuisesti lahkoon kuuluu pari tuhatta lajia, Suomessa vajaa neljäkymmentä. Koskikorentoja pidetään yhtenä alkeellisimmista siivellisten hyönteisten ryhmistä. Lahko tunnetaan fossiiliaineistosta jo varhaiselta permikaudelta.


title: Koskikorennot

text: Aikuiset koskikorennot ovat rotevanoloisia, muutaman senttimetrin pituisia hyönteisiä. Ne lentävät veden yläpuolella iltahämärässä ja viettävät päivät leväten puiden rungoilla tai kasvillisuuden seassa. Koskikorennoilla on suuret verkkosilmät sekä päälaella kolme pistesilmää. Tuntosarvet ovat huomattavan pitkät, vähintään puolet vartalon pituudesta, ja takaruumiin kärjessä on kaksi pitkää perälisäkettä. Siivet ovat pitkät ja levossa korento taittaa ne erityisestä nivelkohdasta lahkolle tunnusomaiseen asentoon takaruumiin päälle. Joillakin lajeilla siivet ovat kuitenkin voimakkaasti surkastuneet.


title: Koskikorennot

text: Aikuinen koskikorento on melko lyhytikäinen ja käyttää ravinnokseen leviä tai jäkälää. Joidenkin lajien aikuiset korennot eivät syö lainkaan. Muutamat "Capniidae"-heimon lajit, kuten pohjoisamerikkalainen "Capnia lacustra" ja Baikaljärvessä elävät "Baikaloperla"-suvun koskikorennot ovat ainoita hyönteisiä, jotka elävät koko elämänsä vedessä poistumatta sieltä.


title: Koskikorennot

text: Toukat ovat muistuttavat siivettömiä aikuisia ja ne ovat liikkuvia petoja tai kasvinsyöjiä. Ne elävät kylmässä, virtaavassa vedessä ja hengittävät kiduksilla, jotka ovat aina rihmamaiset, eivät levymäiset. Toukalla on hyvin kehittyneet raajat sekä kaksi pitkää perälisäkettä. Koskikorennot ovat herkkiä veden epäpuhtauksille ja niiden esiintyminen ilmaisee hyvää vedenlaatua. Toukkavaiheita on 12–33 ja kehitys aikuiseksi kestää 1–4 vuotta. Muodonvaihdos on vaillinainen.


title: Menetelmällinen ateismi

text: Menetelmällinen ateismi on tieteellisessä tutkimuksessa vallitseva periaate, jonka mukaan luonnon ja historian tapahtumia tutkittaessa ja selitettäessä ei tule ottaa lukuun mitään luontoon ja historiaan itseensä kuulumattomia ulkopuolisia, yliluonnollisia vaikuttajia.


title: Skänninge

text: Skänninge on taajama ja entinen kaupunki Mjölbyn kunnassa Itä-Götanmaan läänissä Ruotsissa. Asukkaita Skänningessä on noin 3 000. Taajama sijaitsee noin 10 kilometriä pohjoiseen Mjölbyn kunnan keskuksesta Mjölbystä ja Skena-joki virtaa taajaman alueella. Vuoteen 1971 saakka Skänninge oli oma kuntansa.


title: Skänninge

text: Paikkakunnan historia ulottuu 1000-luvulle ja näin ollen se on yksi Ruotsin vanhimmista kaupungeista.


title: Skänninge

text: Elokuisin järjestettävä tuhat vuotta vanha Skänninge Marken-markkinatapahtuma kerää Skänningeen tuhansittain väkeä. Skänninge Marken on Ruotsin vanhin ja suurin katumarkkina- ja toritapahtuma.


title: Argentiinan Primera División

text: 1. divisioona ("Primera División") on Argentiinan jalkapallon korkein sarjataso. Argentiinan mestaruudesta on pelattu vuodesta 1891 lähtien. Ammattilaisliiga perustettiin vuonna 1931.


title: Argentiinan Primera División

text: 1. divisioonan kausi on jaettu kahteen osaan: elokuusta joulukuuhun pelattavaan "aperturaan" ja helmikuusta kesäkuuhun pelattavaan "clausuraan". Kummassakin sarjassa 20 joukkuetta pelaavat keskenään yksinkertaisen sarjan. Kauden päätteeksi kaksi joukkuetta, joilla on heikoin pistekeskiarvo kolmelta edelliskaudelta putoavat sarjaporrasta alemmas "Nacional B:hen". Sijoille 17 ja 18 pistekeskiarvon perusteella sijoittuneet joukkueet pelaavat karsinnat Nacional B:n kolmosta ja nelosta vastaan.


title: Argentiinan Primera División

text: Vuonna 1891 Argentiinassa ryhdyttiin ensimmäisenä Britteinsaarten ulkopuolisena maana pelaamaan jalkapalloa sarjamuotoisesti. Tuolloin sarjoja pelasivat amatöörijoukkueet.


title: Argentiinan Primera División

text: Ammattilaissarja käynnistyi vuonna 1931. Alkuvuosina vain Buenos Airesin, Avellanedan ja La Platan alueitten seurat kuuluivat kansalliseen liittoon. Myöhemmin mukaan tuli joukkueita Santa Fen alueelta. Alussa pelattiin joka vuosi tavallinen kaksinkertainen sarja, jossa eniten pisteitä kerännyt voitti Argentiinan mestaruuden lukuun ottamatta vuotta 1936, jolloin sarjan mestari ja Buenos Airesin "Copa de Honorin" voittajat ratkaisivat mestaruuden. Järjestelmä oli käytössä aina vuoteen 1966 sakka. Sarjaa hallitsivat jo tuolloin nykyiset suurseurat Boca Juniors, River Plate, Independiente, Racing ja San Lorenzo, eikä mestaruus mennyt kertaakaan "viiden suuren" ulkopuolelle.


title: Argentiinan Primera División

text: Vuonna 1967 sarjajärjestelmää muutettiin. Joka vuosi pelattiin kaksi sarjaa: "Metropilitano" kevätkaudella ja "Nacional" syysaudella. Metropolitanossa pelasivat vain vanhanmuotoisen sarjan joukkueet ja Nacionalissa oli joukkueita myös alueellisissta sarjoista. Nacionalissa pelattiin yksinkertainen sarja. Kolmen ensimmäisen vuoden aikana Metropolitano koostui kahdesta lohkosta, joiden kaksi parasta pelasivat välierät ja loppuottelun. Kummankin lohkon kuusi parasta joukkuetta pääsivät Nacionaliin ja sijojen 7 ja 8 joukkueet pelasivat "Promocional"-sarjan, joka sittemmin muutettiin nimelle "Petit". Kaksi viimeistä joukkuetta pelasivat putoamiskarsinnat.


title: Argentiinan Primera División

text: Vuonna 1970 sarjasysteemiä muutettiin jälleen radikaalisti. Nacional jaettiin lohkoihin ja mukaan tulivat pudotuspelit, ja Metropolitanoa pelattiin eri vuosina yhtenä sarjamuotoisena, joko yksin- tai kaksinkertaisena, joukkuemäärän vaihdellessa. Vuosina 1974, 1976 ja 1979 myös Metrpolitano oli jaettuna lohkoihin. Vuodesta 1971 lähtien kilpailut erotettiin kokonaan toisistaan, eivätkä Metropilitano-joukkueet enää osallistuneet Nacionaliin, vaikkakin vanha systeemi tältä osin palautettiin vuodeksi 1972. Myös Petit-turnaus samoin kuin "Reclasificatorio"-putoamiskarsinnat lakkautettiin. 1982 lähtien Metropolitano pelattiin Nacionalin jälkeen. Systeemi oli käytössä aina vuoteen 1985 saakka.


title: Argentiinan Primera División

text: Kaudeksi 1985–1986 otettiin lähes kaikkialla Etelä-Amerikassa käyttöön Euroopan sarjoissa käytettävä systeemi, jossa pelattiin syksystä kevääseen kestävä kaksinkertainen sarja. Myös jako Metropolitanoon ja Nacionaliin purettiin. Kaudesta 1988–1899 lähtien ottelujen voittajille annettiin kolme pistettä entisen kahden sijaan. Joinakin kausina käytiin tasapelin jälkeen rangaistuspotkukilpailu.


title: Argentiinan Primera División

text: Eurooppalaismuotoinen sarjajärjestelmä oli käytössä vain viiden kauden ajan, minkä jälkeen siirryttiin nykyisenkaltaiseen apertura- ja clausura-systeemiin. 1991 kummankin sarjan voittajat pelasivat keskenään mestaruusottelun. Ottelu pelattiin myös seuraavana vuonna, mutta lopputuloksesta huolimatta mestaruus myönnettiin kummallekin joukkueelle. Sittemmin loppuottelua ei enää ole pelattu. Kaudesta 1995–1996 lähtien on ottelun voitosta saanut joka kausi kolme pistettä.


title: The Ruins

text: The Ruins on vuonna 2008 julkaistu Carter Smithin ohjaama elokuva. Elokuva perustuu Scott Smithin "The Ruins" -romaaniin.


title: The Ruins

text: Elokuva kuvattiin Australiassa.


title: The Ruins

text: Elokuva julkaistiin DVD:llä kahtena eri versiona, R-rated ja unrated.


title: The Ruins

text: Meksikossa lomalla oleva joukko nuoria päättää lähteä viimeisenä päivänä katsomaan yleisöltä salassa pidettyjä maya-raunioita. He pääsevät raunioille saakka, jolloin heidät piirittää joukko aseisettuja mayoja. Nämä estävät heitä poistumasta raunioilta.


title: Pablo Piatti

text: Pablo Piatti (s. 31. maaliskuuta 1989 La Carlota, Córdoba, Argentiina) on argentiinalainen jalkapalloilija. Hän edustaa espanjalaista pääsarjaseuraa Espanyolia. Hänen pelipaikkansa on tavallisesti piilokärkenä tai keskikentän vasemmalla laidalla.


title: Pablo Piatti

text: Hyvin pienikokoinen, vain 163 senttimetrin mittainen Piatti nousi vuonna 2006 kotimaassaan laplatalaisen Estudiantesin edustusjoukkueeseen ja kuului ratkaisupelaajiin seuran voittaessa syyskauden mestaruudeen. Kaudeksi 2008–2009 hän siirtyi Espanjaan Almeríaan ja kaudeksi 2011–2012 nykyiseen seuraansa Valenciaan.


title: Pablo Piatti

text: Piatti oli joukkueen nuorin pelaaja Argentiinan voittaessa vuoden 2007 alle 20-vuotiaiden maailmanmestaruuden.


title: Sergio Goycochea

text: Sergio Goycochea (s. 17. lokakuuta 1963 Lima, Buenos Airesin maakunta) on argentiinalainen entinen jalkapallomaalivahti.


title: Sergio Goycochea

text: Aikaisemmin Defensores Unidosissa pelannut Goycochea siirtyi vuonna 1982 suurseura River Plateen, missä hän oli pitkän aikaa Nery Pumpidon varamiehenä. Tilanne oli sama myös Argentiinan maajoukkueessa. Vuonna 1988 Millonariosiin siirtynyt Goycochea teki kansainvälisen läpimurtonsa Pumpidon loukkaannuttua 1990 Italian MM-kisoissa. Hänen torjunnoillaan Argentiina selviytyi sekä puolivälierässä että välierässä käydyistä rangaistuspotkukilpailuista aina loppuotteluun Saksaa vastaan. Argentiina kuitenkin hävisi ottelun. Hänet valittiin kisojen tähdistöjoukkueeseen.


title: Sergio Goycochea

text: 1990-luvulla Goycocheca siirtyi joka vuosi seurasta toiseen. Hän edusti urallaan ranskalaista Brestiä, paraguaylaisia Cerro Porteñoa ja Olimpiaa, kotimaassaan uudelleen River Platea sekä Mandiyúta, brasilialaista Internacionalia sekä vielä kotimaasaan Vélez Sársfielda ja Newell's Old Boysia ennen lopettamistaan vuonna 1998.


title: Sergio Goycochea

text: Maajoukkueessa Goycochea saavutti 1990 MM-hopean Copa Américan mestaruuden kahdesti: 1991 Chilessä ja 1993 Ecuadorissa. Hän oli mukana myös 1994 Yhdysvaltain MM-kisoissa lähinnä vaihtomiehen ominaisuudessa.


title: Tikaripyrstöt

text: Tikaripyrstöt ("Merostomata") on leukakoukullisiin niveljalkaisiin kuuluva, enimmäkseen fossiileista tunnettu eläinryhmä, joka on lähinnä sukua hämähäkkieläimille. Siihen on aiemmin luettu kaksi vedessä elävien eläinten lahkoa (nyk. luokkaa):Koska meriskorpionit ja molukkiravut eivät nykytiedon mukaan muodosta monofyleettistä ryhmää, vaan meriskorpionit ovat pikemmin lähempänä hämähäkkieläimiä, on tikaripyrstöjen "Merostomata"-luokasta taksonomisena yksikkönä luovuttu, ja meriskorpionit ja molukkiravut katsotaan nyttemmin yleensä itsenäisiksi luokiksi leukakoukullisten alajaksossa.


title: Morane

text: Morane voi tarkoittaa ainakin seuraavia:


title: Iñaki Sáez

text: José Ignacio Sáez Ruiz (s. 23. huhtikuuta 1943 Bilbao) on espanjalainen jalkapallovalmentaja ja entinen pelaaja, pelipaikaltaan puolustaja.


title: Iñaki Sáez

text: Iñaki Sáez pelasi omalla pelaajaurallaan Baskimaalla San Vicentessä ja Baracaldossa ennen siirtymistään vuonna 1962 Athletic Bilbaoon, missä hän pelasi aina lopettamiseensa asti vuonna 1974. Hän voitti seurassa Espanjan cupin vuosina 1969 ja 1973. Espanjan maajoukkueessa hän pelasi urallaan kolme ottelua.


title: Iñaki Sáez

text: Välittömästi pelaajauransa jälkeen Iñaki Sáez siirtyi Athleticissa valmennustehtäviin. Hän valmensi seuran juniori- ja reservijoukkueita ja käväisi kolmeen otteeseen myös seuran edustusjoukkueen valmentajana (1980–1981, 1985–1986, 1990–1992).


title: Iñaki Sáez

text: Vuosina 1992–1995 Sáez valmensi Las Palmasia ja tämän jälkeen yhden kauden ajan Albacetea, kunnes hänet nimettiin Espanjan alle 21-vuotiaiden maajoukkueen peräsimeen. Sáezin alaisuudessa joukkue voitti alle 21-vuotiaiden EM-kultaa vuonna 1998 ja alle 20-vuotiaiden MM-kultaa vuonna 1999. Vuonna 2000 alle 21-vuotiaiden joukkue saavutti EM-pronssia, samoin pronssia tuli Sydneyn olympialaisista.


title: Iñaki Sáez

text: Vuonna 2002 Sáez nimitettiin Espanjan A-maajoukkueen päävalmentajaksi. Hän johdatti joukkueen 2004 EM-lopputurnaukseen, missä se kuitenkin jäi alkulohkoon ja Sáez erosi tehtävästään. Joukkue pelasi hänen alaisuudessaan 23 ottelua, joista se hävisi vain kaksi. Vuonna 2004 Sáez palasi takaisin alle 21-vuotiaiden maajoukkueen valmentajaksi. Hän jätti tehtävänsä vuonna 2008 Espanjan nuorten jäätyä EM-kisojen ulkopuolelle sekä 2006 että 2007.


title: Kay Kyser

text: Kay Kyser (synt. James Kern Kyser 18. kesäkuuta 1905 Rocky Mount, Pohjois-Carolina – 23. heinäkuuta 1985 Chapel Hill, Pohjois-Carolina) oli yhdysvaltalainen orkesterinjohtaja ja radiopersoona. Hänet tunnettiin erityisesti 1938–1949 lähetetyn radio-ohjelman "Kay Kyser’s Kollege of Musical Knowledge" ansiosta, jolla oli noin 20 miljoonaa viikoittaista kuulijaa. Hänen levytyksistään 11 pääsi listaykköseksi ja 35 päätyi top-10:een.


title: Kay Kyser

text: Kay Kyser on saanut kaksi tähteä Hollywood Walk of Famelle. Lisäksi hänet on nimetty Radio Hall of Fameen.


title: Puolan kolmas jako

text: Puolan kolmas jako alkoi siitä, kun 3. toukokuuta 1791 säädettyä, mutta Puolan toisen jaon voittajavaltioiden vuoksi kumottua, perustuslakia kannattavat puolalaiset, jotka vastustivat Venäjän armeijan läsnäoloa Puolassa, ryhtyivät vastarintaan Tadeusz Kościuszkon johdolla.


title: Puolan kolmas jako

text: Kosciuszko hävisi 10. lokakuuta 1794 ja Varsova antautui 24. lokakuuta 1795. Venäjän keisarikunta sai Kuurinmaan ja Liettuan suuriruhtinaskunnan, läntisen Valko-Venäjän ja Ukrainan, Habsburgien monarkia (Itävalta) Puolan kuningaskunnan eteläisen keskusosan ja Preussin kuningaskunta Kaakkois-Puolan sekä pääkaupunki Varsovan. Puolan valtio lakkasi olemasta runsaaksi vuosisadaksi 1795–1918.


title: Frederick Valentichin katoamistapaus

text: Frederick Valentich oli australialainen lentäjä, joka katosi selittämättömästi kesken lennon 21. lokakuuta 1978. Ennen katoamistaan Valentich kuvaili lennonjohdolle näkemäänsä outoa lentävää alusta, minkä johdosta tapaus keräsi paljon medianäkyvyyttä ja siitä tuli suosittu UFO-harrastajien puheenaihe.


title: Frederick Valentichin katoamistapaus

text: Valentichista tai hänen lentokoneestaan ei löydetty etsinnöissä mitään jälkiä. Australian liikenneministeriön johtamissa tutkimuksissa päädyttiin tuloksen, että katoamisen syytä ei voida selvittää ja lentäjän oletetaan kuolleen.


title: Frederick Valentichin katoamistapaus

text: 20-vuotias Valentich katosi yksinlennolla Bassinsalmen yllä. Hänellä oli takanaan 150 lentotunnin kokemus. Matka oli tarkoitus tehdä Moorabbinin lentokentältä Melbournesta King Islandin kentälle Tasmaniaan ja takaisin. Lento tapahtui vuokratulla Cessna 182-L -pienkoneella, jonka rekisteritunnus oli VH-DSJ. Näkyvyys oli hyvä ja tuuli heikkoa.


title: Frederick Valentichin katoamistapaus

text: Valentich antoi lentosuunnitelman kentän henkilökunnalle kello 17.23 ja kertoi ottavansa King Islandilta mukaan ystäviä, joille hän varasi koneeseen neljä pelastusliiviä. Kone nousi Moorabbinista kello 18.19. Hän otti yhteyden Melbournen lennonjohtoyksikköön ja ilmoitti myöhemmin saavuttaneensa Cape Otwayn () kello 19, mutta mistään epätavallisesta ennen sitä hän ei maininnut. Silminnäkijät Apollo Bayn kylässä kertovat nähneensä hänen lentokoneensa, ja rannikolla yöpyneet kalastajat vahvistavat hänen kääntyneen merelle tavallisen lentoreitin kohdalta.


title: Frederick Valentichin katoamistapaus

text: 19.06 Valentich otti yhteyden lennonjohtoon ja kysyi tietoa muista hänen lentokorkeudellaan (alle 5 000 jalkaa eli noin 1 500 metriä) olevista lentokoneista. Lennonjohdon Steve Robey ilmoitti , ettei muuta liikennettä pitäisi olla. Tähän Valentich vastasi ilmoittamalla näkevänsä suuren tuntemattoman aluksen, joka näytti olevan neljän kirkkaan laskeutumisvalon valaisema. Hän ei osannut määrittää sen tyyppiä, mutta sanoi aluksen ylittäneen hänet noin 300 metrin etäisyydeltä suurella nopeudella. Tämän jälkeen Valentich ilmoitti aluksen lähestyvän häntä jälleen idästä, ja epäili toisen lentäjän tarkoituksellisesti härnäävän häntä.


title: Frederick Valentichin katoamistapaus

text: Kello 19.09 Robey pyysi Valentichia vahvistamaan korkeutensa ja sen, ettei ollut kyennyt tunnistamaan alusta. Hän vastasi korkeudekseen 4 500 jalkaa ja kuvaili alusta: se oli pitkä, mutta liikkui niin nopeasti, ettei sitä voinut kuvailla tarkemmin. Hän piti 30 sekunnin tauon, jonka aikana Robey pyysi arviota aluksen koosta. Valentich vastasi, että alus ”kiersi hänen yläpuolellaan” ja että siinä oli kiiltävä metallipinta ja vihreä valo. 28 sekunnin hiljaisuuden jälkeen hän ilmoitti aluksen kadonneen. Hetken kuluttua Valentich pohti olisiko alus häntä seuraava armeijan lentokone.


title: Frederick Valentichin katoamistapaus

text: Robey yritti kysellä lisää tietoa tunnistamattomasta aluksesta ja sen sijainnista, ja Valentich vastasi sen lähestyvän häntä uudestaan lounaasta. Kello 19.12 Valentich ilmoitti ongelmista koneen moottorissa ja sanoi jatkavansa King Islandille. Sitten hän mainitsi ”sen oudon lentokoneen” leijuvan taas yläpuolellaan. Lyhyen hiljaisuuden jälkeen hän totesi: ”Se leijuu, eikä se ole lentokone.” Tätä seurasi 17 sekuntia tunnistamattomia signaaleja, joita on kuvailtu ”raapiviksi metallisiksi ääniksi”. Näiden äänten jälkeen kaikki yhteydet koneeseen katkesivat.


title: Frederick Valentichin katoamistapaus

text: Hälytys annettiin kello 19.12. Lentokoneen etsiminen maalta, merestä ja ilmasta aloitettiin, kun Valentich ei ollut saapunut King Islandiin 19.33 mennessä. Kaksi Australian ilmavoimien P-3 Orion -meritiedustelukonetta lensi alueella viikon ajan. Etsintäyritykset lopetettiin 25. lokakuuta.


title: Frederick Valentichin katoamistapaus

text: Lentokone oli suunniteltu pysymään pinnalla usean minuutin ajan, ja se sisälsi neljän pelastusliivin lisäksi hätälähettimen. Koneesta ei kuitenkaan löydetty etsinnöissä mitään jälkiä. Merestä paikannettiin polttoaineläikkä Valentichin viimeisen sijainnin suunnalta, mutta se ei näytteen perusteella ollut lentokoneessa käytettyä polttoainetta.


title: Frederick Valentichin katoamistapaus

text: Australian liikenneministeriö käynnisti tutkimukset turman selvittämiseksi. Kahden viikon tutkimusten aikana syytä tapahtumalle ei löydetty. Johtopäätöksinä oli, ettei tapahtumaa voida selvittää ja että Valentichin oletetaan kuolleen. Lopullinen yhteenveto tutkimuksista julkaistiin 27. huhtikuuta 1982. Se sisälsi kaiken dokumentoidun radioliikenteen lennonjohdon ja Valentichin välillä.


title: Frederick Valentichin katoamistapaus

text: Valentichin radiolähetys loppui 17 sekuntia kestäneeseen selittämättömään signaaliin, jota on kuvailtu ”raapiviksi metallisiksi ääniksi”. Äänten merkitys ei ole selvinnyt. Tutkijat Paul Norman ja John W. Auchettl saivat kopiot alkuperäisistä radioliikennenauhoista ensin viranomaisilta ja myöhemmin Valentichin isältä. Auchettl tutkitutti nauhan melbournelaisessa RMIT-yliopistossa, ja Norman vei kopion Yhdysvaltoihin ansioutuneelle ufologian harrastajalle tohtori Richard F. Hainesille, joka oli työskennellyt NASA:n Ames-tutkimuskeskuksessa ja toimi nyt psykologian apulaisprofessorina San Josen yliopistossa. Haines kuvaili äänten olevan ”kolmekymmentäkuusi erillistä purkausta, joilla jokaisella oli suhteellisen selvä alku- ja loppupulssi”, ja totesi ettei niiden ajoituksessa tai taajuudessa ollut selvää kaavaa.


title: Frederick Valentichin katoamistapaus

text: Hieman ennen Valentichin viimeisiä radioviestejä putkimies Roy Manifold oli sattunut rannalle kuvaamaan kameransa sarjakuvaustoiminnolla kuvasarjan meren ylle laskeutuvasta auringosta. Manifoldin mukaan kuvat oli otettu noin 18.47 eli 20 minuuttia ennen Valentichin havainnoista kertovia viestejä. Ufologit ovat tulkinneet kuvissa näkyvän ilmiön olevan Cape Otwayn majakan lähellä vedestä nouseva pilven ympäröivä esine ja esittäneet sen liikkumisnopeudeksi kuvien väliajan ja pilvien liikkeen perusteella noin 320 km/h. Skeptikkojen mielestä kuvassa on pelkkä sumupilvi.


title: Frederick Valentichin katoamistapaus

text: Katoamistapauksen tultua julkisuuteen useat ihmiset väittivät huomanneensa alueella epätavallisia ilmiöitä. Ufologien mukaan silminnäkijähavaintojen joukossa oli kertomuksia pitkähköistä lentävistä esineistä ja yhteensä 20 ihmisen maininta ”epäsäännöllisesti liikkuneesta vihreästä valosta taivaalla”. Eräs noin 2 km Apollo Baysta länteen sijainnut silminnäkijä sanoi nähneensä Valentichin koneen jyrkässä laskussa samalla kun vihreä valo leijui tiukasti sen yläpuolella.


title: Frederick Valentichin katoamistapaus

text:
Ufologien mukaan nämä kertomukset ovat erityisen merkittäviä, koska haastattelut oli tehty vuosia ennen vihreän valon mainitsevien täydellisten radiolokien julkaisua vuonna 1982.
Yliluonnollisina selityksenä tapahtumalle on ehdotettu maan ulkopuolelta tulleen tunnistamattoman lentävän esineen suorittamaa sieppaus- tai tuhoamisoperaatiota.


title: Criirad

text: Criirad eli Commission de recherche et d'information indépendantes sur la radioactivité on yksityinen ranskalainen tutkimuslaitos, joka on erikoistunut ympäristön radioaktiivisuuden analysointiin. Se perustettiin vuonna 1986 tapahtuneen Tšernobylin ydinvoimalaonnettomuuden jälkimainingeissa. Se ilmoittaa "olevansa riippumaton ydinvoiman hyödyntäjistä, valtiosta ja poliittisista puolueista".


title: Criirad

text: Criiradilla on analysointilaboratorio, jossa on laitteet radioaktiivisen saasteen tunnistamiseen ravinnosta, vedestä jne., ja sillä on Ranskan terveysministeriön tekninen pätevyystodistus. Se toimii sekä Ranskassa että ulkomailla, ja se saa rahoituksensa kannatusjäseniltään ja tutkimustöistään, joita on sen olemassaolon aikana tehty yli tuhat. Sitä säätelee laki Ranskan järjestölaki vuodelta 1901, kuten muitakin vastaavia ranskalaisia organisaatioita.


title: Criirad

text: Criiradin tutkimuksista tunnetuin on sen tutkimus Ranskan alueiden saastumisesta Tšernobylin onnettomuuden jälkeen, mutta se on tutkinut myös esimerkiksi Marcoulen ydinvoimalan seurauksia ja julkaissut kartan Euroopan ja Ranskan radioaktiivisesta saastumisesta.


title: Pohjoisruotsinhevonen

text: Pohjoisruotsinhevonen on ruotsalainen hevosrotu. Se kehitettiin Ruotsissa vanhoista skandinaavisista työhevosista, jotka polveutuivat alkukantaisesta metsähevosesta. Nykyään pohjoisruotsinhevonen on suosittu sekä ratsuna että ajohevosena ja sitä käytetään edelleen myös työhevosena maa- ja metsätaloudessa. Perinteisen raskasrakenteisen käyttöhevosen rinnalle on jalostettu myös kylmäverisiin ravureihin kuuluva kevyempi ravurityyppi.


title: Pohjoisruotsinhevonen

text: Kylmäverisiin kuuluva pohjoisruotsinhevonen on läheistä sukua norjalaiselle dölehevoselle ja polveutuu vanhasta skandinaavisesta maatiaisrodusta. Tämä maatiaisrotu, samoin kuin useimmat eurooppalaiset kylmäveriset hevosrodut, polveutuu puolestaan alkukantaisesta metsähevosesta. Kotimaista maatiaisrotua, maatiaishevosta, risteytettiin 1800-luvulla useiden maahantuotujen hevosrotujen kanssa ja rodunjalostuksessa käytettiin jopa täysiverirotuja. Maatiaishevonen oli kuitenkin aluksi jalostuksesta huolimatta vaarassa kadota kokonaan, sillä rotu osoittautui aivan liian kevytrakenteiseksi soveltuakseen 1800-luvun alun maareformien myötä muuttuneeseen maataloustyöhön. Maatiaishevosesta haluttiin saada voimakkaampi ja kestävämpi, joten 1800-luvun jälkipuoliskolla rodunjalostuksessa alettiin käyttää lähes pelkästään raskasrakenteisia rotuja. Jalostuksen seurauksena puhdasveriset maatiaishevoset lähes katosivat maan eteläosista.


title: Pohjoisruotsinhevonen

text: Kotimaisen maatiaishevosen pelastamiseksi perustettiin vuonna 1894 eläinlääketieteen professorin Wilhelm Hallanderin johdolla jalostusyhdistys "Södra Dalarnes Hästvänner". Yhdistyksen sisällä maatiaishevosta alettiin pian kutsua pohjoisruotsinhevoseksi ja vuonna 1900 uusi rotunimitys otettiin käyttöön myös virallisesti. Yhdistyksen tavoitteena oli luoda uusi, kotimainen hevosrotu käyttämällä rodunjalostuksessa maan pohjoisosien puhdasverisiä maatiaishevosia ja parantaa rodun ominaisuuksia risteyttämällä kotimaisia maatiaishevosia niille läheistä sukua olevien norjalaisten dölehevosten kanssa. Vuodesta 1890 alkaen vain risteyttäminen dölehevosten kanssa oli sallittua.


title: Pohjoisruotsinhevonen

text: Rodun puhtaaksi jalostaminen alkoi 1900-luvun alussa ja rotunimitys "pohjoisruotsinhevonen" esiintyi ensimmäistä kertaa vuonna 1900 julkaistussa ohjesäännössä. Etupäässä Wångenin orisiittolassa Jämtlandissa tapahtuneen huolellisen jalostustyön tuloksena pohjoisruotsinhevosesta kehittyi luja ja erittäin aktiivinen hevonen, jolla on huomattavan hyvä vetokyky. Pohjoisruotsinhevosten kasvatus Wångenin siittolassa päättyi vuonna 1996.


title: Pohjoisruotsinhevonen

text: Vuonna 1923 pidettiin Göteborgissa suuri maatalouskokous, jonne paikalliset kasvattajat kokoontuivat esittelemään pohjoisruotsinhevosiaan. Eri kasvattajien hevosilla ei kuitenkaan ollut juuri lainkaan yhteisiä piirteitä, vaan hevoset erosivat toisistaan sekä luonteensa että ulkonäkönsä perusteella. Tästä syystä alettiin suunnitella koko maan kattavaa pohjoisruotsinhevosten jalostusyhdistystä, jonka avulla jalostustyöstä saataisiin järjestäytynyttä ja tehokasta ja rotu saisi kunnollisen standardin. Maan kaikki hevosenkasvattajat ja -omistajat kutsuttiin vuoden 1923 elokuussa koolle Östersundiin ja noin neljäkymmentä kiinnostunutta ilmaantuikin paikalle kokoukseen, jossa perustettiin Pohjoisruotsinhevosten Yhdistys, "Föreningen Nordsvenska Hästen".


title: Pohjoisruotsinhevonen

text:
Vuonna 1964 pohjoisruotsinhevonen jaettiin kahteen tyyppiin: raskasrakenteisiin käyttöhevosiin ja kevytrakenteisiin ravureihin. Pohjoisruotsalainen ravuri on kevytrakenteinen hevonen, jolla on matkaavoittava askel ja nopea ravi, minkä ansiosta se soveltuu hyvin raviradoille. Pohjoisruotsinhevosia käytettiin raviurheilussa jo kauan ennen kuin rotu päätettiin jakaa kahteen tyyppiin.
Pohjoisruotsalaisia ravureita, norjalaisia dölehevosia ja suomalaisia kylmäveriravureita on risteytetty toistensa kanssa hyvin paljon, ja rotujen sekoittumisen vuoksi pohjoisruotsalaisia ravureita ei enää nykyään kutsuta pohjoisruotsalaisiksi vaan pelkästään kylmäverisiksi ravureiksi, kuten dölehevosia ja suomalaisia kylmäveriravureitakin. Ruotsalaiset, suomalaiset ja norjalaiset kylmäveriset ravurit ovat ainoat kylmäveriravurit maailmassa.
Pohjoisruotsinhevonen on tukeva- ja tiivisrakenteinen, ketterä sekä helppo kouluttaa. Se on kylmäveriroduksi kevyt, mutta kokoonsa nähden voimakas ja kestävä. Rodulle tyypillinen luonne on kiltti, lempeä ja aulis. Ravi on energistä ja matkaavoittavaa. Rotu tunnetaan myös pitkäikäisyydestään ja hyvästä terveydestään. Pohjoisruotsinhevosen pää on melko raskastekoinen ja kaula on lyhyenpuoleinen sekä lihaksikas. Runko on usein pitkä, lavat hyvärakenteiset ja kohtuullisen loivat. Jalat ovat lyhyet ja voimakkaat pitkänpuoleisin vuohiskarvoin. Rodun jalostusta säännellään tiukasti ja jalostukseen aiottujen eläinten luonne, vetokyky ja hedelmällisyys testataan tarkasti. Myös niiden jalat ja kaviot tutkitaan röntgenillä.


title: Pohjoisruotsinhevonen

text: Pohjoisruotsinhevonen on hyvin monikäyttöinen hevonen, joka sopii kaiken tyyppiseen ajoon, ja ratsuna sitä voidaan käyttää niin este-, koulu-, kenttä- kuin lännenratsastuksessakin. Vaellus- ja maastoratsuna pohjoisruotsinhevonen on varmajalkainen ja tarpeeksi vahva kantaakseen myös kaikkein painavimmat ratsastajat. Monipuolisuutensa ja hyvän luonteensa vuoksi pohjoisruotsinhevonen soveltuu sekä ratsastuskouluhevoseksi että vammaisratsastukseen. Lisäksi rotu on harvinaisen pitkäikäinen ja sitä pidetään lähes immuunina useille tavallisille hevossairauksille.


title: Pohjoisruotsinhevonen

text: Pohjoisruotsinhevosta käytetään vielä tänäkin päivänä maa- ja metsätöissä, joiden tarpeisiin rotu aikoinaan jalostettiin sopivaksi. Rodun terveyttä ja suorituskykyä alettiin kontrolloida ja mitata erilaisilla testeillä jo 1900-luvun alussa ja sama käytäntö jatkuu edelleen. Nykyinen suorituskykytesti koostuu muun muassa vetokokeesta, jossa hevonen vetää tukkirekeä maastossa, ja vetokykyä mittaavasta testistä, jossa mittausvälineenä käytetään ergometria. Aikuisiällä hevosen jalat ja kaviot kuvataan röntgenillä ja sen vetokyky voidaan testata uudestaan. Tällöin hevonen saa vedettäväkseen kyseistä testiä varten suunnitellun ajoneuvon.


title: Pohjoisruotsinhevonen

text: Rodun nimissä on kylmäveristen nopeusennätys ravissa, ori Järvsöfaksin Gävlessä 12. heinäkuuta 2005 juoksema 1.17,9 lyhyellä matkalla ja autolähdössä.


title: Pohjoisruotsinhevonen

text:
Föreningen Nordsvenska Hästen
Nordsvensken på Aftonbladet.se
Bonniers stora hästlexikon av Elwyn Hartley Edwards
Den Nordsvenska Brukshästen


title: Windows Deployment Services

text: Windows Deployment Services (WDS) on päivitetty ja uudelleen suunniteltu versio "Remote Installation Services"istä (RIS), jonka avulla on mahdollista ottaa käyttöön Windows-käyttöjärjestelmä verkkopohjaisen asennuksen kautta, käyttämättä fyysistä asennusmediaa.


title: Windows Deployment Services

text: Windows Deployment Services sisältää muutoksia RIS:n ominaisuuksiin, sisältäen seuraavat:


title: Albert von Buxhövden

text: Albert von Buxhövden (; ; n. 1165 – 17. tammikuuta 1229) oli Riian kolmas piispa Liivinmaalla. Hän perusti Riian kaupungin vuonna 1201 ja rakennutti Riian tuomiokirkon vuonna 1221. Hänen veljensä Herman von Buxhövden (1163–1248) oli Liivinmaan ritarikunnan suurmestari ja Tarton ensimmäinen piispa. Tärkeimpiä Albertin elämästä kertovia lähteitä on Henrikin Liivinmaan kronikka.


title: Albert von Buxhövden

text: Sukunimi Buxhoevden kertoo, että suku oli kotoisin Bexhövedestä Saksista. Albert von Buxhövden oli Bremenin arkkipiispa Hartvik II:n sukulainen ja toimi Bremenin tuomioherrana. Samoin Hartvigin vaikutuksesta hänestä tuli Bertoldin seuraaja Liivinmaan piispana vuonna 1199. Albert alkoi koota joukkoja voidakseen vakiinnuttaa saksalaisten saaman aseman Liivinmaalla. Hän otti yhteyttä paavi Innocentius III:een, joka kutsui Saksin ja Westfalenin kristityt auttamaan Liivinmaan kirkkoa. Lisäksi hän pyysi apua Tanskan kuningas Knut IV:tä ja Saksan Staufi-kuningas Filip Švaabilaiselta, mutta näiden apu jäi vähäiseksi. Suurempi apu tuli saksalaisilta kauppiailta, jotka asettivat hänen käyttöönsä laivoja.


title: Albert von Buxhövden

text: Buxhövden saapui keväällä 1200 Liivinmaalle 23 laivalla. Albert alisti Toreidan ja Väinäjoen liiviläiset pakottamalla nämä antamaan saksalaisille 30 panttivankia. Kesällä 1201 hän perusti Riian kaupungin aiempana keskuksena toimineen Ykskylän tilalle tämän sijaitessa liiaksi sisämaassa. Albertin veli Engelbert toi seuraavana vuonna kaupunkiin sen ensimmäiset porvarit ja tämän jälkeen kaupunkia alettiin suojaamaan muureilla. Vuonna 1201 Albert teki myös alueen ensimmäiset läänitykset antamalla Lenewardenin Daniel-nimiselle ritarille ja Ykskylän Konrad von Meyendorfille. Albert yritti vakiinnuttaa Marian kulttia uuteen koloniaan. Vuonna 1202 hän vihki kolonian Pyhän Marian maaksi.


title: Albert von Buxhövden

text: Buxhävden laajensi vuonna 1205 alueitaan liittoutumalla Kokenhusenin latgalliruhtinaskunnan hallitsijan, ruhtinas Vjatskon kanssa, joka pakeni ruhtinaskunnastaan vuonna 1209 jättäen alueen kokonaan Albertin hallintaan. Samoin kävi myös Gerziken latgalliruhtinaskunnalle. Vuonna 1207 Kalparitaristo painosti Albertin sopimukseen, jolla kolmannes kaikista valloitetuista alueista luovutettaisiin ritaristolle. Vuonna 1210 Albert solmi rauhansopimuksen Polotskin ruhtinas Vladimirin kanssa. Sopimuksessa määrättiin, että Polotsk saisi pitää vanhat veronkanto-oikeutensa Väinäjoen liiviläisalueella, mutta sopimus kumottiin uudella sopimuksella jo kahta vuotta myöhemmin.


title: Albert von Buxhövden

text: Vuonna 1208 alkoi Kalparitariston ja virolaisten väliset väkivaltaisuudet. Albert vastusti näitä ja sai aikaan rauhansopimuksen Riiassa vuonna 1210. Rauhansopimus koski kuitenkin vain piispan alueita, koska Kalparitaristo kieltäytyi ottamasta osaa rauhaan. Väkivaltaisuudet leimahtivat uudelleen ja niihin sekaantuivat myös Pihkova ja Novgorod. Lateraanikonsiilissa vuonna 1215 Albert sai paavi Innocentiuksen vahvistamaan kolonia Maarianmaaksi, mikä teki siitä samanarvoisen puyhiinvaelluskohteen kuin varsinaisesta Pyhästä maasta Palestiinassa. Vuonna 1210 hän oli lisäksi saanut oikeuden asettaa piispoja ja vuonna 1214 paavi teki hänet riippumattomaksi Bremenin arkkipiispasta.


title: Albert von Buxhövden

text: Albert ja Teoderik pyysivät vuonna 1218 sotilaallista apua virolaisia vastaan Tanskan kuningas Valdemar II:lta, joka suostuikin avunpyyntöön. Valdemar perusti vuonna 1219 Tallinnan silloiseen Rävälän maakuntaan. Valloituksesta tuli nopeasti kiistaa saksalaisten ja tanskalaisten välille. Albert pyysi apua paavilta ja keisarilta Tanskaa vastaan, mutta kun apua ei tullut, oli hänen tunnustettava Tanskan valtaukset. Saarenmaan maakunnan valtaamisen myötä vuonna 1227 viimeinenkin vapaa pakana-alue Baltiassa menetti itsenäisyytensä. Valloitetuille alueille perustettiin hiippakuntia, joista tuli Albertin suunnitelmien vastaisesti riippumattomia hänestä. Albert oli suunnitellut valloitettavista alueista muodostettavan kirkkovaltion, jonka johdossa hän ja hänen sukunsa olisi ollut.


title: Albert von Buxhövden

text: Albert kuoli 17. tammikuuta 1229 Riiassa.


title: Sisuspunos

text: Sisuspunokseksi (), (), (), kutsutaan ylintä selkärangan ja aortan etupuolella vatsaontelossa sijaitsevasta kolmesta sympaattisesta hermosolmusta eli gangliosta. Sisuspunos on aivan pallean alla sijaitseva, vatsa-aortasta lähtevän parittoman sisusvaltimorungon ympärillä. Sisuspunoksesta lähtee sympaattisia hermopunoksia vatsaontelon elimiin. Sisuspunos tunnetaan myös yleisesti nimityksellä "solar plexus". Nimitys solar plexus tulee siitä että kyseisen hermosolmun hermotus haarautuu kuin auringon säteet.


title: Tricont

text: Tricont-liike oli Suomessa 1960–70-lukujen vaihteessa vaikuttanut kehitysmaatietoisuutta edistänyt liike tai ryhmä. Tämä vapaa tutkimusryhmä tuotti lukuisia kansainvälisiä kysymyksiä käsitteleviä julkaisuja, muun muassa Latinalaisesta Amerikasta.


title: Tricont

text: Tutkija Jouni Pirttijärvi kuvaa liikettä näin: ""Tricont syntyi osana 1960-luvun lopun poliittista ja kulttuurillista radikalismia ja poliittisesti se edusti puolueisiin sitoutumatonta uusvasemmistolaista ajattelua. Toimintaa luonnehti "kolmasmaailmalainen" ja anti-imperialistinen lähtökohta. Kehitysongelmien syyksi nimettiin selkeästi kansainvälinen kapitalismi. Liikkeen entisen toiminnanjohtajan Viveca Hedengrenin mukaan viime kädessä Tricont oli se liike, joka lopullisesti toi "kolmannen maailman" ja Latinalaisen Amerikan esille Suomessakin.""


title: Tricont

text: Tricont julkaisi 1968–72 Kolmas maailma -nimistä pamflettisarjaa.


title: Bexhövede

text: Bexhövede on kylä Loxstedtin kunnassa Cuxhavenin alueella Ala-Saksissa. Vuonna 2004 kylässä oli 2201 asukasta.


title: Bexhövede

text: Bexhövede on tunnettu baltiansaksalaisen Buxhoevdenin suvun alkukotina. Merkittävimpiä rakennuksia on 1100-luvulla romaaniseen tyyliin rakennettu kirkko.


title: Populonia

text: Populonia (etruskiksi Pupluna tai Fufluna) on etruskien alun perin perustama kaupunki, joka sai nimensä etruskien viinin jumalan Fuflunsin mukaan. Se sijaitsee Piombinon kunnassa Toscanassa. Kaupunki tunnetaan linnoituksestaan ja laajasta etruskien nekropolista.


title: Populonia

text: Aikoinaan Populonia oli suurin etruskien rannikkokaupungeista. Antiikin aikana se oli merkittävä metallien jalostuskeskus. Metallimalmia louhittiin läheisellä Elban saarella, ja Populonia vaurastuikin nopeasti. Se Ertrurian ensimmäinen kaupunki, jossa lyötiin hopeakolikoita.


title: Populonia

text: Roomalaiset valloittivat lopulta Populonian, ja kaupunki kärsi pahoin roomalaisten ja boijien välisissä sodissa vuonna 282 eaa. Sitä hävitettiin myös myöhemmin Mariuksen ja Sullan välisissä taisteluissa ensimmäisellä vuosisadalla eaa. Populoniasta tuli sittemmin Rooman municipium, jolla oli itsenäinen paikallishallinto. Keskiajalla Populonia oli langobardien Luccan alusmaa. Kaarle Suuri lahjoitti 700-luvun lopussa kaupungin paavi Hadrianus I:lle.


title: Harmaa eminenssi

text: Harmaa eminenssi (< ) tarkoittaa vaikutusvaltaista poliittista neuvonantajaa, tukijaa tai avustajaa, joka toimii poliitikon tai poliittisen liikkeen yhteydessä salaa tai vailla virallista asemaa.


title: Harmaa eminenssi

text: Harmaa eminenssi ei välttämättä ole auttamansa poliittisen voimatekijän varaukseton ihailija tai kannattaja, mutta hän katsoo tämän tukemisen edistävän jotakin itselleen tärkeää poliittista tavoitetta. Nimitys syntyi 1600-luvun Ranskassa, jolloin François Leclerc du Tremblay toimi kardinaali Richelieun oikeana kätenä. Leclerc du Tremblay oli kapusiinimunkki ja pukeutui harmaaseen kaapuun, mistä syystä hän sai kutsumanimen "éminence grise". ”Ylhäisyyttä” tarkoittava "eminenssi" oli kardinaalien arvonimi, mutta Leclerc du Tremblay kuoli juuri kun hän oli saamassa kardinaalin arvon.


title: Harmaa eminenssi

text: Suomen poliittisessa historiassa harmaana eminenssinä on pidetty esimerkiksi akateemikko Kustaa Vilkunaa, joka toteutti tavoitteitaan muiden avulla tiedepolitiikassa Urho Kekkosen kaudella. Suomessa Christoffer Taxell tunnetaan ruotsinkielisen politiikan, talouden ja kulttuurin harmaana eminenssinä.


title: ProSiebenSat.1 Media

text: ProSiebenSat.1 Media SE (aiemmin "ProSiebenSat.1 Media AG") on saksalainen mediakonserni, jolla on televisio- ja radiotoimintaa ympäri Euroopan. ProSiebenSat.1 Media syntyi kahden saksalaisen tv-toimijan, "Pro Sieben Media AG":n ja "Sat.1 SatellitenFernsehen GmbH":n, yhdistyessä lokakuussa 2000. ProSiebenSat.1 Media osti kesäkuussa 2007 SBS Broadcastingin. Nykyisin ProSiebenSat.1 Media omistaa Euroopassa kymmeniä televisio- ja radiokanavia.


title: ProSiebenSat.1 Media

text: ProSiebenSat.1 Media myi Pohjoismaissa toimivan C More Entertainmentin kesäkuussa 2008 TV4 AB:lle, jonka omistaa Bonnier. Suomen kilpailuviranomaiset hyväksyivät kaupan ehdollisena myöhemmin samana vuonna. Kaupan myötä kaikki Canal+-kanavat siirtyivät Bonnierin omistukseen.


title: Lehman Brothers

text: Lehman Brothers Holdings Inc. oli merkittävä yhdysvaltalainen rahoitusalan yritys, joka tunnettiin parhaiten maailmanlaajuisesta investointipankkitoiminnastaan. Yhtiö perustettiin vuonna 1850 Montgomeryssä, Alabamassa, jonne sen perustaneet baijerinjuutalaiset Lehmanin veljekset olivat muuttaneet. Pankin liikevaihto oli 59 miljardia dollaria vuonna 2007 ja sillä oli noin 26 200 työntekijää vuonna 2008. Pankin pääkonttori sijaitsi New Yorkissa, Manhattanilla. Lehman Brothers oli yksi Yhdysvaltain pitkäikäisimmistä yhtiöistä.


title: Lehman Brothers

text: Lehman Brothers hakeutui 15. syyskuuta 2008 Chapter 11 -menettelyn mukaiseen yrityssaneeraukseen. Hakemuksessaan yritys ilmoitti, että sillä on velkaa 768 miljardia dollaria (joista 155 miljardia joukkovelkakirjoissa) ja varoja oli puolestaan 638 miljardia dollaria. Lehman Brothers on suurin koskaan Chapter 11 -menettelyyn hakeutunut yritys.


title: Lehman Brothers

text: Lehman Brothers ajautui vakaviin vaikeuksiin vuonna 2007 puhjenneen subprime-kriisin vuoksi.


title: Lehman Brothers

text: Osakkeen kurssi oli perjantaina 12. syyskuuta 2008 kaupankäynnin päätyttyä 3,65 dollaria. Maanantaina ensimmäisenä saneerausmenettelyuutisen jälkeisenä kaupankäyntipäivänä osakkeet vaihtoivat omistajaa vain muutamien kymmenien senttien kappalehintaan. Vielä 14. marraskuuta 2007 Lehman Brothersin osakkeen kurssi oli 67,73 dollaria.


title: Lehman Brothers

text: 15. syyskuuta 2008 Lehman Brothers hakeutui Chapter 11 -menettelyn mukaiseen yrityssaneeraukseen. Pankki haki suojaa velkojiltaan ja yritti etsiä ostajaa meklaritoiminnoilleen. Myös neuvotteluja omaisuuden hoitoyksikön myynnistä jatkettiin. Ostajaehdokkaat Barclays ja Bank of America vetäytyivät aiemmin kyseisenä päivänä koko Lehman Brothersin ostoneuvotteluista.


title: Lehman Brothers

text: Lehman Brothersin kaatuminen tuli yllättäen, sillä pankki julkisti kesäkuussa 2008 ensimmäistä kertaa historiassaan tappiollisen osavuosikatsauksen. Maaliskuussa Lehman Brothersin pääjohtaja Richard Fuld sai myös 22 miljoonan dollarin bonuksen hyvästä vuoden 2007 tuloksesta.


title: Lehman Brothers

text: Ruotsalainen Swedbank oli lainannut Lehman Brothersille 1,3 miljardia dollaria (noin 8,5 miljardia kruunua). Suomalainen Front Capital oli myynyt sadoille asiakkaille yhteensä yli 30 miljoonan euron arvosta Lehman Brothersin liikkeelle laskemia indeksilainoja. Saksan valtion omistama KfW siirsi pankille 300 miljoonaa euroa (426 miljoonaa dollaria) vielä sen jälkeen kun tieto pankin romahduksesta oli julkaistu.


title: Lehman Brothers

text:
BBC:n mukaan Euroopan keskuspankki EKP ja Yhdysvaltain keskuspankki FED tukivat rahamarkkinoiden toimintaa. Lehmanin kaatuminen vaikutti akuutisti maailmanlaajuisesti osakemarkkinoihin ja dollarin kurssiin.
Brittipankki Barclays ilmoitti 17. syyskuuta 2008 ostavansa Lehmanin Pohjois-Amerikan pankkitoiminnan, New Yorkin päämajan ja kaksi tietojenkäsittelykeskusta New Jerseyssä. Alustava kauppahinta oli 1,75 miljardia dollaria. Myöhemmin lakimiesten päästyä yksimielisyyteen ehdoista sen arvioitiin olevan noin 1,35 miljardia dollaria, josta New Yorkin päämajarakennus muodosti 960 miljoonaa.


title: Lehman Brothers

text: Japanin suurin pankkiiriliike Nomura Holdings kertoi 22. syyskuuta 2008 hankkineensa Lehmanin Aasian ja Tyynenmeren alueen toiminnot 358 miljoonan euron hintaan. Kaupan myötä 3 000 Lehmanin työntekijää siirtyi Nomuralle. 23. syyskuuta 2008 Nomura ilmoitti ostavansa myös Lehmanin Euroopan ja Lähi-idän toiminnot. Yhtiö arvioi pitävänsä suurimman osan Lehmanin Euroopan ja Lähi-idän toimintojen 2 500 työntekijästä. Lehmanin Euroopan ja Aasian toimintojen ostamisesta kilpaili myös Barclays.


title: Lehman Brothers

text: Viimeinen myymätön Lehmanin toiminto, Yhdysvalloissa toimiva varainhallintayhtiö Neuberger Berman myytiin 3. joulukuuta 2008 sen toimivalle johdolle.


title: Fufluns

text: Fufluns (tai Puphluns) oli etruskien mytologiassa hedelmällisyyden, viinin, onnen ja terveyden jumala. Fuflunsin nimi saattaa olla peräisin indo-germaanisesta kantasanasta "siittää" tai "pullistua". Tarquiniassa olevaan alttariin jumalan nimeksi on merkitty "Pacha". Fufluns oli etruskien vastine kreikkalaisten Dionysokselle.


title: Fufluns

text: Fuflunsia palvottiin erityisesti Populoniassa, jonka etruskinkielinen nimi oli Fufluna. Roomalaiset omaksuivat Fuflunsin omien jumaltensa joukkoon, mutta myöhemmin muut hedelmällisyyden jumalat syrjäyttivät Fuflunsin.


title: Jäämistövero

text: Jäämistövero on kuolleen henkilön jälkeensä jättämään omaisuuteen kohdistuva vero, jota kannetaan jäämistön saajalta tai saajilta. Jäämistövero kohdistuu jäämistöön yhtenä kokonaisuutena. Veron määrään ei vaikuta se kuinka monta perillistä vainajalla on. Suomen perintövero ei ole jäämistövero, sillä se kannetaan kultakin perilliseltä erikseen hänen perintö- tai testamenttiosuutensa suuruuteen perustuen. Ruotsissa jäämistövero oli käytössä 1947–1958 ja Yhdysvalloissa liittovaltion jäämistövero on ollut käytössä vuodesta 1916 alkaen, mutta se poistuu vuodesta 2010 alkaen. Yhdistyneessä kuningaskunnassa jäämistöveroa on kannettu vuodesta 1889 ja myös Tanskassa kannetaan jäämistöveroa, jota täydennetään perintöosuusverolla.


title: Jäämistövero

text: Suomessa jäämistöveroihin luettiin 1698–1980 käytössä ollut köyhäinsadannes eli vaivaisprosentti tai kuolinpesäprosentti, jota kannettiin perunkirjoituksen yhteydessä. Vuonna 1698 annetun asetuksen mukaan köyhäinsadanneksen peri se kunta, jossa vainaja oli viimeksi ollut henkikirjoitettuna. Maksun suuruus oli 1/8 prosenttia kuolinpesän omaisuuden bruttoarvosta ja kunnan oli käytettävä se köyhäinhoitoon. Kuitti köyhäinsadanneksen suorittamisesta oli esitettävä jätettäessä perukirja alioikeuteen.


title: Aleksanskoi

text: Aleksanskoi () on Puškinin piiriin kuuluva taajama ja kunnallishallintoalue Pietarin kaupungissa Venäjällä. Sen läpi kulkee Puškinin ja Kiovan maantien yhdistävä Volhonskin maantie. Pietarin ja Hatsinan välisellä radalla on samanniminen paikallisliikenteen rautatieasema. Asukkaita on 3 200 henkeä (vuonna 2001).


title: Aleksanskoi

text: Taajama on erään version mukaan saanut alkunsa Puškinin kaupungissa sijaitsevan Aleksanterin palatsin ja puiston rakentamisen yhteydessä 1700-luvun lopulla syntyneestä työläisasutuksesta. Alkuperäinen venäläinen nimi on "Aleksandrovka". 1850-luvun puolivälin jälkeen seudulle syntyi huvila-asutusta. Nykyinen Aleksanskoi koostuu omakotitaloista, joiden rakentamista jatketaan taajaman länsiosaan.


title: Regentti

text: Regentti (, hallitseva) tarkoittaa hallitsijaa, hallituksen hoitajaa tai sijaishallitsijaa. Sijaishallitsija hoitaa kruunun vakinaisen haltijan tehtäviä tämän ollessa alaikäinen, pitkään sairaana, mielenvikainen tai matkoilla. Regentti-nimitystä käytetään erityisesti Orléansin herttua Filipistä, joka vuosina 1715–1723 sijaishallitsijana johti Ranskan hallitusta Ludvig XV:n puolesta tämän ollessa alaikäinen.


title: Regentti

text: Sijaishallitsijana saattaa toimia jopa hallitsijasukuun kuulumaton henkilö. Näin kävi esimerkiksi Espanjassa 1841–1843, kun kenraali Baldomero Espartero toimi Isabella II:n sijaishallitsijana ja holhoojana. Regentiksi voidaan kutsua myös valtionhoitajaa, jolla on kuninkaallista valtaa, vaikka hän ei itse omistakaan kruunua.


title: Regentti

text: Regenttimaisteri on historiallinen kunnianosoitus, jonka Cambridgen ja Oxfordin yliopistot myönsivät maistereille aluksi vuoden, myöhemmin viiden vuoden kuluttua loppututkinnosta.


title: Regentti

text: Regenttikuva (holl. "Regentenstuk") on Alankomaiden 1500- ja 1600-luvun taiteessa esiintyvä ryhmämuotokuva, joka esittää jonkin ammattikunnan tai järjestön johtomiehiä.


title: Ammunta kesäolympialaisissa 2008 – miesten 25 metrin olympiapistooli

text: Miesten 25 m olympiapistooli ammuttiin 15.-16. elokuuta Pekingin ampumaradalla. Kilpailun voitti Ukrainan Oleksandr Petriv tuloksella 780.2 (580+200.2), joka on uusi finaali olympiaennätys.


text: Ennen olympialaisten alkua voimassa olleet maailman- ja olympiaennätykset:


title: Monolatria

text: Monolatria (kreikkaa: , "monos", yksi; , "latreia", palvonta) viittaa uskontoon, jossa tunnustetaan useiden jumalien olemassaolo, mutta palvotaan vain yhtä jumalaa. Monolatria eroaa henoteismistä siinä, että monolatriassa muiden jumalien ei katsota olevan palvonnan arvoisia, vaikkakaan niiden olemassaoloa ei kielletä, kun taas henoteismissä keskitytään yhden jumalaan palvontaan, vaikkakin myönnetään, että myös muut jumalat saattavat olla palvonnan arvoisia.


title: Monolatria

text: Joidenkin tutkijoiden mukaan monolatria on näkyvissä muun muassa varhaisessa Vanhan testamentin juutalaisuudessa, ja Mooses olisi ollut ennemmin monolatristi kuin monoteisti. Tällöin juutalaisessa uskossa yhteen Jumalaan ei olisi ollut kyse niinkään siitä, onko Jahve ainoa olemassa oleva jumala, vaan siitä, onko olemassa toista sellaista jumalaa kuin Jahve.


title: Juho Jaakonsaari

text: Juho Jaakonsaari (31. tammikuuta 1894 Kirvu) oli suomalainen jääkärikapteeni. Hänen vanhempansa olivat maanviljelijä Juho Jaakonsaari ja Katri Näveri. Hänet vihittiin avioliittoon vuonna 1931 Aili Sylvi Hyvärisen kanssa.


title: Juho Jaakonsaari

text: Jaakonsaari kävi kansakoulun ja suoritti yksityisesti viidennen luokan Viipurin reaalikoulussa vuonna 1926 sekä seitsemännen luokan Helsingin suomalaisessa lyseossa vuonna 1927. Hän suoritti Haminan taistelukoulun vuonna 1918 ja suojeluskuntaupseerikurssin Suojeluskuntain päällystökoulussa vuonna 1924 sekä Reserviupseerikoulun vuonna 1926. Kadettikoulun erikoiskurssin hän suoritti vuosina 1927–1928 ja Taistelukoulun luutnanttikurssin vuosina 1931–1932 ja kapteenikurssi vuonna 1936 sekä konekivääri- ja kranaatinheitinkurssin Perkjärvellä vuonna 1933. Kaasusuojelukoulun hän kävi vuosina 1934–1935.


title: Juho Jaakonsaari

text: Jaakonsaari työskenteli maanviljelijänä ennen kuin liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 3. maaliskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella Riianlahdella ja Aa-joella.


title: Juho Jaakonsaari

text: Jaakonsaari saapui takaisin Suomeen (Vaasaan) aliupseeriksi ylennettynä jääkärien pääjoukon mukana 25. helmikuuta 1918. Suomen sisällissotaan hänet komennettiin koulutus- ja kuormastoaliupseeriksi 3. Jääkärirykmentin 7. jääkäripataljoonan 1. komppaniaan, joka siirrettiin 25. maaliskuuta 1918 alkaen 4. Jääkärirykmentin 11. jääkäripataljoonan 2. komppaniaksi. Jaakonsaari otti osaa sisällissodan taisteluihin Viipurissa.